text:
Hevur vinn – vinn ætlanin brúk fyri einum bjargingarvesti?
2013-07-05 22:47
Fyri nøkrum vikum síðani, tók lívligt kjak seg upp um Skálafjarðatunnulin. Hetta tá ið landstýrismaðurin í innlendismálum skuldi undirskriva avtalu við útlendskt felag, um bygging av tunli millum Skálafjørðin og Streymoynna.
Skuldsetingar so sum ivasom heimild, hóttan ímóti fólkaræðnum, lumpan og lirkan hjá einari leysari missil í tinganesi, fyri at nevna nakrar, hava fokið runt í luftini seinastu dagarnar, nú tingið ikki skuldi viðgera hesa stóru íløgu.
Landstýrismaðurin hevur síðan broytt hugsan, sum eisini er skilagott, og vil hava tingið at viðgera hesa verkætlan eftir Ólavsøku.
Var sjálvur ein av teimum, ið helt, at málið átti at verið viðgjørt í tinginum.
Men hvat hevur landstýrismaðurin gjørt skeivt, sum tingið ikki er vitandi um?
At samráðingar hava verið við áhugafeløg og í trúnaði, dugi eg ikki at síggja nakað skeivt í. Alt annað hevði eftir mínum tykki, verið løgið.
Søgan um Skálafjarðatunnulin byrjaði í 2002. Í hesum tíðarskeiði varð arbeitt við at finna ein leist, ið skuldi góðkennast av løgtinginum.
Uppskot til samtyktar, um eina privata tunnilsloysn, varð samtykt 30. apríl 2007.
12. mai 2010 samtykti løgtingið løgtingslógaruppskotið, og lógin varð lýst 26. mai 2010.
Á fíggjarlógini fyri 2012 og 2013 er peningur settur av, til at arbeiða víðari við eini privatari tunnilsloysn millum Skálafjørðin og Suðurstreymoy.
Kann ikki minnast, at tey , ið nú mótmæla, mótmæltu, tá ið hesin peningur varð avsettur av fyrstantíð.
Hetta er ikki serliga álitisvekjandi fyri okkara politisku skipan. Samdur ella ósamdur um leistin er líka mikið. Vit hava verið vitandi um, at landstýrismaðurin hevur arbeitt við málinum, og vit hava játtað peningin.
Tað hava verið meira enn tann eini møguleikin, at komi við alternativum loysnum. Ella roynt at steðga landstýrismanninum við arbeiðinum, um tað var tað man vildi.
Hví andstøðan, ella tey, ið eru ímóti, nú leypa upp úr stólinum, kann einans vera tekin um, at onkur hevur sovið í tímanum.
Tey seinastu fimti árini hava vit gjørt tunlar, fyri at menna samfelagið. Leisturin hevur verið ymiskur: Frá at játta nakrar fáar krónur at arbeiða við um ári, til at stovna almenn partafeløg, og nú privat partafeløg. ” Kvørt til sína tíð”.
At hetta er ein idiologiskur spurningur, um samferðslunetið skal verða alment ella privat, kemur týðiliga fram í kjakinum í hesum máli. Einki skeivt í tí, hvør hevur rætt, ella besta boðið, valdast eygað, ið sær.
Vit koma ikki uttanum, at hetta er ein milliardaíløga, ella stórsta verkætlan í Føroya søgu, ið ikki hevur nakað sum helst garanti. At avkastið fær heilarytmurnar at skelva, er tað sum tað er. Vit eru ikki ósamd um, at hetta er eitt avkast, sum vil nakað.
Men tá tað er sagt, er kostnaðurin av verkætlanini, og talið av bilum, ið koma at nýta tunnilin, ókent.
Ein íløga sum hendan, við alternativum møguleika, vil altíð hava ein stóran váða við sær. Tí er mín pástandur, at prísurin at koyra ígjøgnum ikki verður ávirkaður av, um tunnilin er almennur ella privatur, sum ført verður fram.
Tann fulla nyttan, ella nær tú rakar prísin, ið gevur mest ferðslu, vil altíð verða tað, sum stýrir prísinum. Øðrvísi er, tá tú bert hevur eina farleið, sum vit kenna til. Tá kanst tú spæla tær við prísum. Alternativa farleiðin vil altíð verða ein kappingarneyti.
Tað sum andstøðan nú leggur fyri dagin, er eitt alment partafelag. Einki skeivt í almennum partafeløgum, tey hava eisini sínar sólskinsøgur. Men hvussu hetta felagið skal blíva ein sólskinsøga, fáa vit nokk meir at vita um, tá málið kemur fyri tingið.
Tá talan hevur verið um alment partafelag í samferðslu høpi, hava Vágatunnilin og Norðoyatunnilin verið tvey týdningarmikil aktiv, sum kunnu brúkast, sum eitt beinleiðis kassapparat. Men í uppskotinum hjá Bjørt Samuelsen og Axel Johannesen eru teir ikki nevndir.
Tí er onki løgið í, um spurningur verður settur við vinn-vinn støðuna hjá Bjørt Samuelsen, um brúk verður fyri einum bjargingarvesti.
Vágatunnilin, ið er liðugt afturgoldin í 2017 og Norðoyatunnilin í 2020, kunnu við sínum knapt 4000 bilum um samdøgni vera við í einari langtíðarætlan hjá Bjørt og Axel. Hetta er ein góður bjargingarvestur at hava.
Tá eg ikki havi sæð uppskotið hjá Axel Johannesen og Bjørt Samuelsen, er tað skeivt at skjóta tað í senk. Men havi verið ivasamur, tá talan hevur verið um almenn partafeløg í samferðslukervinum.
Um tað er samhaldsfesti fyri øðrum pørtum av samfelagnum vit vilja náða, er týdningarmikið, at øll rinda eitt ella annað gjald, so ella so. Tað gera vit í dag við fleiri av almennum skipanum, men ikki við einum tunnilsgjaldi á nøkrum útvaldum tunnlum.
At útjaðarin, ið hevur tað nóg trupult mótvegis miðstaðarøkinum, skal rinda fyri komandi tunlar, ger ikki støðuna meira ynskiliga, hvørki hjá einstaklingum ella vinnulívi at virka í.
Fyri ella ímóti? Eri samdur við landstýrismanninum í, at fær leisturin, sum arbeitt hevur verið við, ikki undirtøku, er stórur vandi fyri, at ætlanin dettur á gólvið. Um tað verður eitt alemnt partafelag við nøkrum útvaldum tunnlum, ið bjargar leistinum, fer tíðin at vísa.


c: text/html

text:
Bíbliutímar á grasfløtuni
Her á Teenstreet er nógv lív í. Júst nú kl 9.30 savnaðust øll til bíbliutíma í stóru høllini. Og her, eg siti aftanfyri pallin, hoyri eg lovsongin ljóma – hendan vakra ólavsøkumorgun í Offenburg í Suðurtýsklandi.
Men tað er ikki sama lívi í allatíðina. Her kann eisini verða sera friðarligt á økinum. Kl 11.45 savnast liðini (eini 7 -10 á hvørjum liði) hvør sær til bíbliutíma, lestur og bøn. Er veðrið til vildar, velja nógv av teimum at sita uttanfyri á stóru grasfløtuni. Tað er hugnaligt at ganga ímillum og hoyra øll tungumálini, sum verða tosað her.
Og her valdar ein deiligur friður. Eg kann undrast á hvussu tú kanst fáa ein slíkan frið yvir hetta økið við so nógvum ungdómi savnaðum.
Men her sita tey – og í ein tímans tíð hugsavna tey seg um tað, sum er høvuðsevnið á Teenstreet, nevnliga Orðið. Tá hendan løtan er farin, ja, so er aftur sama lív og spæl allastaðir, tú hyggur.
– Men tó síggi eg, at í øllum hesum meldrinum, er kortini friður.

robotstxt: allowed

filter: keep


text:
Sum liður í felagsins strategi at ala og framleiða størri nøgdir av laksi á burðardyggan hátt, er hol sett á arbeiðið at byggja nýggjan brunnbát. Nýggi brunnbáturin verður bygdur á Sefine skipasmiðjuni í Turkalandi, og verður væntandi avhendaður um tvey ár.
Nýggi brunnbáturin verður 109 metrar langur, 22 metrar breiður og fer at stinga sjey metrar djúpt. Hann kemur samanlagt at hava eina rúmd á 10.000 m3, har teir fýra brunnarnir rúma 7.000 m3 av sjógvi, og tangarnir rúma 3.000 m3 av feskvatni.
Báturin kann lasta 1.000 tons av livandi laksi.
Sum liður í ætlanini um at minka um felagsins umhvørvisligu ávirkan, verður nýggi brunnbáturin útgjørdur við battarískipan. Harvið er talan um ein sonevndan hybrid brunnbát. Hetta merkir, at orkunýtslan alla tíðina verður optimal, har báturin annaðhvørt nýtir streym úr akkumulatorunum, ella goymir orku í akkumulatarnar, tá eyka máttur verður framleiddur so hvørt sum ein av teimum fimm motorunum starta. Harafturat verður báturin koblaður til landstreym, tá hann kemur til bryggju, og tískil fer báturin at vera sera friðarligur í rakstri.
Brunnbáturin verður útgjørdur við sonevndum DP, ið merkir, at báturin kann liggja á ávísari knattstøðu uttan at vera bundin ella ankraður og gera einhvørja arbeiðsuppgávu. Tískil verður hann sera væl egnaður at gera ymiskar uppgávur á opnum havi.
Hugt verður áhaldandi at, hvussu felagið kann minka um lívfrøðiliga váðan í rakstrinum. Nýggi brunnbáturin tryggjar Bakkafrost eina framhaldandi støðuga og sunna framleiðslu.
Brunnbáturin verður útgjørdur við tøkni at framleiða feskvatn úr sjógvi, ið millum annað verður nýtt til viðgerð móti lús. Savnaða framleiðsluorkan verður 6.000 m3 av feskvatni um samdøgrið. Tískil kann báturin viðgera laks út í eitt uttan at fara av aliøkinum at taka vatn.
Nýggi brunnbáturin er eitt týdningarmikið stig á leiðini at røkka yvirskipaðu málunum um, at Bakkafrost skal hava ein samlaðan kapasitet á 100.000 tons av laksi, og at 500 tons av laksi skulu kryvjast á virkinum á Glyvrum um dagin.
Tørvurin á skipum at gera ymiskar uppgávur økist munandi framyvir. Flutningur av smolti verður munandi øktur, nú gongd er á ætlanini um at ala longri á landi. Í framtíðini koma smoltini at viga millum 500 og 700 gram, tá tey verða flutt út í ringarnar. Harumframt koma skipini at loysa uppgávur í sambandi við viðgerð móti laksalús og øðrum táknuavbjóðingum og flutningi av størri fiski í sambandi við havaling.


text:
Tað skal ikki longur vera munur á, hvussu aborteraði fostur verða handfarin, soleiðis at eitt sjúkrahús jarðar fostur í kirkjugarðinum, meðan onnur sjúkrahús senda tey til brenningar sum lívfrøðilig burturkast. Soleiðis verður sagt í einum tilmæli frá Etiska ráðnum, sum bleiv almannakunngjørt í gjár.
Teir 17 limirnir í Etiska ráðnum eru eisini samdir um, at tað eigur at verða givið tilboð um navnleysa jarðseting av øllum aborteraðum fostrum eftir 12. viku – sum er markið fyri fríari fosturtøku í Danmark – men at foreldrini altíð eiga at verða tikin við í avgerðini um, hvussu fostrið verður handfarið.
– Eg hugsi ikki, at vit í Etiska ráðnum skulu fara niður í smálutir og siga, hvussu tað skal ganga fyri seg. Heldur skal tað vera ein felagsloysn við navnleysari jarðseting, sum foreldrini verða kunnað um, og sum tey kunnu siga nei takk til. Um ynski er at tað verður burturbeint sum vandaburturkast, so skal tað vera ein møguleiki. Eisini skal vera møguligt at fáa fostrið útleverað, soleiðis at ein gravlegging kann fara fram, um tað er ynski, sigur næstformaðurin í Etiska ráðnum, fyrrverandi heilsumálaráðharri, Ester Larsen.
Tað eru yvir 16.000 fosturtøkur í Danmark. Í 2009 vórðu 838 av teimum framdar eftir 12. viku, við loyvi frá fosturtøkusamráðnum og abortkærunevndini. Harumframt vóru 1378 fosturlát.
Eftir lógini verður eitt fostur ikki roknað sum eitt barn fyrrenn eftir 22. viku. Men óansæð um fostrið ikki hevur somu løgfrøðiligu rættindi sum eitt barn, eiga vit sum samfelag at fara sømuliga við aborteraðum fostrum, verður sagt í tilmælinum frá Etiska ráðnum.
Kelda: Kristeligt Dagblad


text:
Dialogur Hvat eyðkennir ein dialog? Hvat er ikki dialogur,sí her um samskifti! Hvørjar eru forðingarnar? Hvussu skipar meklarin dialogin? sí her
Tag: tosa
Lurta ikki ov nógv eftir ryggklapparum!
06.01.2014 Vónandi eitt ár, har enn minni verður brúk fyri rættarmálsførslu, tí samráðingarvegurin verður nýttur í staðin. Jú tað er so, so løgið og skilaleyst tað eisini er, at tað er lættari at fasthalda og upptrappa eina trætu, heldur enn at trappa niður. Tað krevur meiri dirvi og er heldur […]
Happing og sexchikana
06.07.2009 Happing millum børn er ein trupulleiki, eins og happing millum vaksin er ein trupulleiki m.a. á arbeiðsplássum. Happing er ein álvarsligur atburður, sum liggur ovarliga á stiganum á konflikttrappuni, sí her. Nógv fyribyrgjandi arbeiði kann gerast, men eisini er neyðugt við aktivum tiltøkum til tess at steðga happingini. Til tess at steðga happingini krevst, at […]


text:
Síðani farið varð undir at leita eftir olju í føroysku undirgrundini, hava føroysku umhvørvismyndugleikarnir lagt seg eftir, at boringin skal órógva havumhvørvið sum minst. Hetta við at seta treytir, sum eru í samsvari við altjóða reglur.
Fyri at meta um, hvørt boringin hevur órógvað havbotnin, verður álagt oljufeløgunum at gera botnkanningar av havbotninum kring boristaðið.
Øll kemikalii, sum verða brúkt, tá borað verður eftir olju á føroyskum øki, skulu góðkennast av Umhvørvisstovuni. Nýtsla av kemikalium, sum eru eitrandi, seint niðurbrótilig ella sum kunnu upphópast í livandi verum, verður avmarkað mest møguligt.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Støddfrøði: Jona Højsted
Føroyskt: Betta Joensen tlf. 455815 - 286060
Danskt: Selma Larsen tlf. 221969
Enskt: Selma Larsen tlf. 221969
Kristni: Betta Joensen
Náttúra og tøkni: Selma Larsen
Handarbeiði:
Smíð:
Evning:
Tónleikur:
Heimkunnleiki:
Ítróttur: Berit Norðoy, Johannes Klakk, Malan H. Hansen, Selma Larsen, Eyðstein Poulsen og Jórun Høgnesen.
Tímarnir í handaverki og list eru avlýstir, so tímarnir sum tey hava aftaná verða í staðin fluttir upp,so tey fáa fyrri frí týsdag og hósdag.
Týsdag eru tímarnir í enskum fluttir upp til klokkan 10.00
Hósdag er støddfrøði klokkan 10.00 og enskt klokkan 11.15
Eg fari at undirvísa í enskum í hvussu er í viku 21. Bjørn Kalsø kemur eisini at verða inni teir tímarnir, sum tey eiga at hava handaverk og list.
Myndirnar kunnu útflýggjast, tá goldið er fyri tær, 250 kr. konto nr. er 9865 4120633.
Hey tit í 5.d
Nú vita vit ikki, nær tit koma aftur í skúla. Eg fari at tøma skuffurnar og koyra hefti og bøkur í plastikkposar, sum tit fáa heim.
Vinarliga komið í skúlan eftir bókunum mánadagin 20. apríl ímillum kl. 16 og 17 norðanfyri skúlan, ímóti Sparikassanum. Orsaka av smittuvanda er ikki ráðiligt at koma inn í skúlan, so eg havi posarnar við bókunum uttanfyri. Av somu orsøk skulu næmingar ikki lata bøkurnar inn enn, sum skúlin eigur, havi eg fingið at vita.
Hetta varð eitt verri skil við Korona, men vit mugu royna at fáa, sum frægast burturúr. Eg ynski tykkum alt tað besta. Gleði meg at síggja tykkum øll aftur :)
Betta
Kunning
Góðu foreldur og næmingar í 4. – 10. flokki.
Fyrst vilja vit takka fyri forstáilsi seinastu tríggjar vikurnar undan páskum. Hetta hevur verið ein undarlig tíð hjá okkum øllum, men við góðum samstarvi og forstáilsi báðar vegir, ber nógv til.
Komandi tíðina fara 4. - 10. flokkur at halda fram við fjarundirvísing. Vikurnar undan páskum vóru ávísar royndir við hesum, men nú fara vit at gera tað meira skipað.
Fyrstu vikuna, t.v.s. frá mánadegi 20. apríl, fara næmingarnir at hava tveir undirvísingartímar um dagin á forritinum Teams. Teams er eitt forrit í Office 365, sum allir næmingar hava atgongd til og flest allir hava roynt. Vikuna eftir verður tímatalið nakað økt, so tað verða uml. 3 tímar dagliga. Næmingarnir fara í hesum sambandi at hava eina tillagaða tímatalvu.
Fyrstu vikuna verða tímarnir skipaðir soleiðis:
· Hjá 4. – 7. fl. frá kl. 8:00 – 8:45 og kl. 9:00 – 9:45.
· Hjá 8. – 10. fl. frá kl. 10:00 – 10:45 og kl. 11:00 – 11:45
Í komandi viku verður so kunnað um tímatalvuna, sum verður galdandi eftir hetta.
Næmingarnir hava møtiskyldu til tímarnar á Teams. Skúlin hevur ábyrgd av at skipa undirvísingina, og heimið hevur ábyrgd av, at næmingurin fylgir undirvísingini og møtir til tímarnar.
Vit eru tilvitaði um, at hetta setir krøv til teldur heima. Vit hava lagt tímarnar hjá 4. – 7. fl. og 8. – 10. fl. hvør sína tíð, fyri at minka nakað um hendan tørvin. Vit meta, at flestu tykkara hava teldu til taks til hesa undirvísing, men um tað eru heim, sum ikki hava nakra teldu til teirra barn, skulu tit venda tykkum til flokslæraran við hesum innan kl. 12:00 fríggjadagin 17. apríl. Skúlin vil tá útvega tykkum eina teldu til láns, so leingi hendan støðan varir.
Roknast kann við ymiskum tekniskum avbjóðingum fyrstu dagarnar, tí skipanin er nýggj fyri flestu lærarar og næmingar. Um tit hava tílíkar trupulleikar heima, mugu tit gera vart við hetta hjá læraranum. Hann kann síðani sjálvur hjálpa, ella syrgja fyri, at tit fáa hjálp frá onkrum teldukønum. Tó kann gerast trupult at nøkta tørvin á hjálp fyrstu dagarnar. Vit hava ikki roynt hetta í hesum vavi fyrr, og tí kann tað kennast ørkymlandi fyrstu vikuna. Men vit rokna við, at hetta kemur at virka væl, tá ið vit hava vant okkum við hendan undirvísingarhátt.
Allar royndir og próvtøkur eru avlýstar í ár, og landsroyndirnar eru útsettar til í heyst. Hildið verður fram við fjarundirvísing til summarfrítíðina, um ikki onnur boð koma frá myndugleikunum. Ársmet verða givin viðkomandi næmingum seinastu vikuna áðrenn summarfrítíðina. Hjá 9. og 10. flokki verða hesi ársmet eisini ásett at verða próvtøkumet í ár.
Vónandi fara vit framhaldandi at samstarva væl um hesa avbjóðing, so undirvísingin fer at virka væl, og næmingarnir framhaldandi fara at læra og mennast.
Betstu heilsur
Vagn Foldbo, skúlastjóri
Hey tit :-)
Eg síggji, at næmingarnir hava rímiliga fulla vikuætlan. Eitt hugskot kundi verið at sett ein tíma av hvønn dag til skúlating.
Á myndini omanfyri er eitt skema, sum man kann gera okkurt burturúr, um tíðin fellur long ;-)
Annars ber eisini til at fara inná matematikbogen.dk at loysa ymsar uppgávur.
Mannagongd komandi vikurnar
Skúlin hevur nú fingið skriv frá Undirvísingarstýrinum um mannagongdir í samband við, at skúlin letur aftur frá 16. mars og komandi tvær vikurnar. Í hesum sambandi verður heitt á tykkum foreldur um, at hava børnini heima. Skúlagongd verður skipað fríggjadagin 13. mars, men mælt verður til, at næmingarnir eru heima, har tað er gjørligt, og annars fylgja teimum tilráðingum, sum koma frá heilsumyndugleikunum so hvørt.
Skúlin hevur tó opið í neyðugum vavi fyri børnum, sum ganga í 1., 2. og 3. flokki, har eingin onnur ansing er møgulig. Henda serskipan er bara galdandi hjá teimum børnum, hvørs foreldur starvast á serliga avgerandi økjum, sum t.d. heilsuverkinum og tilbúgvingini annars, og sum ongan møguleika hava fyri ansing.
Hesi foreldur mugu senda teldupost til skúlan, skulatrod@skulin.fo, við grundgevingum fyri, hví tørvur er á hesum tilboði. Skúladagurin hjá hesum næmingum verður frá kl. 8:00 til 12:00.
Vanliga skúlaskipanin er niðurløgd, og tí er talan um serstøðu við avmarkaðum virksemi hesa tíðina. Fyriskipanir verða settar í verk, so undirvísingin kann halda fram so væl sum gjørligt, hóast næmingarnir eru heima. Kunnað verður á heimasetningunum hjá einstøku flokkunum seinast mánadagin, har nærri boð verða givin.
Talan er um eina undantaksstøðu, sum fyribils er galdandi í 2 vikur. Tamarhald er enn á støðuni í Føroyum, men av tí at støðan í londunum kring okkum er hættislig, verða hesi tiltøk sett í verk fyri at minka um vandan fyri smittuspjaðing í Føroyum. Hvør einstakur eigur at taka ábyrgd fyri sjálvum sær og sínum nærmastu.
Um spurningar ella ivamál eru, eru tit vælkomin at ringja til skúlan ella ein í leiðsluni.
Vinaliga
Vagn Foldbo, skúlastjóri
Myndatøka
Í viku 10/11 (mikudagin 4. mars til týsdagin 10. mars) verður myndatøka av næmingum skúlans.
5.d møtir til myndatøku fríggjadagin 6. mars millum12.25-13.10. Flokslærarin verður eisini á myndini saman við flokkinum.
Myndirnar verða ikki útflýggjaðar, fyrr enn peningurin er goldin. Peningurin skal flytast á konto: 9865-4120633
Næmingarnir fáa eitt ark heim við, sum skal latast inn aftur til flokslæraran skjótast gjørligt og í seinasta lagi mánadagin 2. mars.
Kæru foreldur
Eg havi nú verið flokslærari hjá tykkara gullklumpum í eina viku og sigast má, at tey eru øll somul ógvuliga fitt og fyrikomandi og vit læra hvønn annan meir at kenna hvønn dag. Eg gleði meg at møta tykkum hóskvøldið.
Um tit hava onkur boð til mín, er mítt tlf. +298 221969
Vinarliga heilsan
Selma
Telda
Vit læra okkum blindskrift. Tit kunnu venja heima á hesi heimasíðuni:
Matpakkaskipan
Góðu foreldur og næmingar!
Sum nakað nýtt hava vit á Skúlatrøð tikið upp samstarv við Gist&Vist um matpakkaskipan í skúlanum. Hetta merkir, at framyvir ber til hvønn skúladag at bíleggja matpakka heimanífrá, sum síðani verður latin skúlanum til matarsteðgin. Bíleggingin skal tó verða avgreidd áðrenn kl. 7:30 um morgunin. Til ber eisini at bíleggja matpakkar fyri fleiri dagar í senn.
Skipanin byrjar mánadagin 16. apríl 2018, men til ber longu nú at bíleggja. Fyrstu ferð skal tú tó stovna teg sum brúkara.
Til ber at lesa meira um skipanina á: http://matpakkin.fo/til-foreldrini/


text:
Fjørukúvingur
Fjørukúvingur (frøðiheiti: Littorina littorea) er vanligur fram við fjøruni.
Útsjónd[rætta | rætta wikitekst]
Fjørukúvingurin kann vera 5-10 mm høgur, gulligur, reydligur ella morgráur. Kvennkúvingurin er størri og bøllutari enn kallkúvingurin. Hann rívur smátara av klettinum. Á tunguni eru smáar tenn. Tungan er hvøss og verður nevnd rívitunga.
Liviøki[rætta | rætta wikitekst]
Fjørukúvingur situr á kletti og steinum í flóðarmálanum, har hann etur tað fína ábreiði av smátara, ið legst har. Eisini sæst hann á tara, har grunt er. Fjørukúvingur er lívseigur og tolir at sita uppi á turrum næstan ein mánað, og hann livir eisini leingi, hóast hann fær einki at eta. Hann er funnin 30-40 m uppi í bergi, har sjórok bara viðhvørt stendur á.
Nøring[rætta | rætta wikitekst]
Fjørukúvingur gýtir livandi ungar. Inni í honum er ein byrða – eitt klekirúm. Kvennkúvingurin ber eggini í byrðuni. Veruliga ber kvennkúvingurin 3 støddir í byrðuni: ung egg, ungar við ørtunnari skel og stórar, búnar, reyðmorreyðar ungar, sum líkjast vaksna kúvinginum, tá ið teir verða gýttir.


text:
Tey ið hava rinda limagjald, fáa eisini serligar ágóðar, sum bert Hvistulimir fáa.
Nú árið er 2020, verður okkurt serligt tilboð eisini, men í ár gera vit tað soleiðis, at ein rindar limagjaldið, og tá ið so limatilboðið er klárt, so verður greitt frá tí her.
Meira kunning kemur her...
Seinastu tíðindi
Føroya Sunnasta 1/2marathon 2020 er avlýst...
Sum støðan er, og sum útlitini eru, hevur nevndin í Hvistuni valt at avlýsa ársins 1/…
Føroya Sunnasta 1/2marathon leygardagin 26. septembur
Aftur í ár, verður Føroya Sunnasta 1/2 marathon í Suðuroynni. Tiltakið byrjar í Tro…
Runnu Suðuroynna og luttóku í Tykisrenning
Leygardagur reyði, ella páskaaftan valdu fleiri rennarar úr Hvistuni, at luttaka í fy…
VK-7 í Vági, 8. mars 2020
Í sera góðum veðrið var VK-7 runnið í Vági, sunnudagin 8. mars. Útvið 50 luttakarar v…
VK-7 í Vági sunnudagin...
Vágur er karmur um vetrarkappingina, ið FÍF fyriskipar saman við Hvistuni, hetta viku…
Gamlarársmorgun vóru útvið 50 møtt til árligu kirkjurenningina hjá Hvistuni
Tiltakið við kirkjurenning byrjaði í 2010, so hetta er 9.ferð at tiltakið hevur verið…
Tiltakið er hugsað sum rørslutiltak, har ein sjálvur avgerð ferðina og um ein gongur ella rennur. Lutakararnir kunnu uppliva vøkru Suðuroynna, mentanarhús, bønhús, kirkjur, náttúruna, gestablídni og mangt annað. Á túrinum er skipað fyri tónleiki, depotum og øðrum, og á málinum er stórt sjálvtøkuborð, myndatøka og tónleikur.
EN: For english push the link, and get information about our 1/2marathon.


text:
Tøkk fyri sýnda samkenslu
Hjartaliga takka vit fyri sýnda samkenslu, tá okkara kæri maður, pápi, verfaðir, abbi, langabbi og bróðir
Johan Joensen (Hannebeiggi)
f. 14.09.1945 d. 11.07.2020
andaðist og varð jarðaður.
Takk fyri alla ta stóru hjálp og umsorgan, sum bleiv víst okkum í samband við jarðarferðina. Eisini ein hjartans tøkk til øll, sum á ymiskan hátt hjálptu til í heiminum eftir jarðarferðina og komu við kakum og øðrum. Vit bera starvsfólkunum á Búðatrøð, Heiminum við Vágna og øllum, sum vóru um Johan, meðan hann var sjúkur eina hjartans tøkk – ein heilt serlig tøkk fer til Sambýlið á Bøgøtu. Takk tit, sum trúliga vitjaðu Johan.
Takk Marjun Lómaklett, prestur, fyri góð og troystarrík orð í Christianskirkjuni og Takk Hanus á Gørðum, prestur, fyri vitjan í heiminum eftir jarðarferðina. Takk til sangarir, urguspælara, kirkjutænarar, gravarar. Takk fyri blómur, kransar og takk fyri peningin, sum var latin til Alzheimersfelagið. Takk øll tit, sum fylgdu Johan til hansara seinasta hvíldarstað.
Familjunar vegna Nanna, Baldvin, Annie, Kim og Johan


text:
At leita eftir morðslóðum
Bókaklubbin
- Síður: 32
- Útgávuár: 2017
- Upprunamál: enskt
- Innbinding: heft
- Rithøvundur: John Townsend
- Týðari: Pauli Hansen
Ótrúlig gransking av brotsverkum - Hvussu krógvaðar slóðir avdúka sannleikan.
Prógv í hundraðtali finnast á gerningsstøðum. Nøkur eru greið og sjálvsøgd so sum fótaspor í kavanum ella ein hamari, sum er nýttur at bróta ein rút. Onnur eru næstan ósjónlig fyri mannaeygum.
Morð er ein ræðulig brotsgerð, og rættarlæknar eru ein týdningarmikil partur í leitanini eftir sannleikanum um tað, sum hent er. Teir skulu finna út av, hvør deyði persónurin er, sjálvt um fleiri ár eru gingin. Teir skulu neyvt kunna siga, nær persónurin er deyður.


text:
Tey hava havt úr at gera við at landa skip í Kollafirði seinastu tíðina.
Grønlendsku trolararnir Polar Princess og Svend C, sum báðir hava fiskað makrel í altjóða sjógvi, komu á Kollafjørð í vikuni.
Fyrstur var Polar Princess, sum hevði umleið 600 tons av frystum makreli, sum teir landaðu til frystigoymsluna í Kollafirði.
Aftaná Polar Princess kom Svend C inn við 780 tonsum av frystum makreli.
Fleiri grønlendsk skip hava landað frystan makrel í Kollafirði í summar, men hetta byrjar nú at minka.
Polar Nanoq, sum eisini hevur fiskað makrel í altjóða sjógvi, er nú farin til fiskiskap í vestur Gtønlandi.
Línuskipið Eivin kom í vikuni inn við eini last á 125 tonsum, har meginparturin av veiðuni var longa.
Uppsjóvarskipið Norðingur kom mikudagin á Kollafjørð við 700 tonsum av makreli, og uppsjóvarskipið Borgarin kom fríggjadagin á Kollafjørð, har teir skuldu landa 400 tons av makreli, sum teir hava fiskað í føroyskum sjógvi.


text:
Rok í veltuni
Bókaklubbin
- Síður: 24
- Útgávuár: 2017 (2005)
- Upprunamál: svenskt
- Innbinding: innbundin
- Rithøvundur: Sven Nordqvist
- Myndir: Sven Nordqvist
- Týðari: Niels Jákup Thomsen
Nú er vár, og Pettson heldur, at tíðin er komin at seta niður epli og sáa grønmeti.
Tað er nú ikki akkurát tað, ið fressinum Findusi dámar best. Hann vil heldur seta frikadellur niður, og tað ger hann so.
Nú er bara at vatna og bíða. Men alt verður øðrvísi, enn teir høvdu væntað. Fyrst eru tað hønurnar, ið oyðileggja veltuna, so er tað ... ja, hvør man tað vera?
Hóast tað eru nógv spor og ongi epli eftir í jørðini, so er tað ikki so lætt at finna tann seka ...


text:
Baby Yoga:
Tað er sera krevjandi fyri kroppin bæði í viðgongutíðini og ikki minst eftir føðing. At bera barnið í búkinum, geva bróst og lyfta barnið krevst nógv og viðførir mangan pínu ymsa staðni; eitt nú í lendunum, nakka, ryggi og akslum...
Yoga leggur dent á andadrátt, útstrekking, gevur kroppinum hvíld og er samstundis styrkjandi og gott fyri bæði lið og vøddar.
Í baby Yoga er bæði møguligt at venja einsamøll, men eisini at hava barnið við til venjing. Tímin verður lagaður eftir, at smábørn eru til staðar, so um man verður noydd at renna út til vognin ella geva teimum eta og skifta, so er sjálvsagt møguleiki fyri tí. Í liðtímanum eru mammur sum eru í somu støðu sum tú, so her eru pinkubørnini als ikki í vegin.
Íblástur:
Venjingin gevur íblástur til at venja heima.
Hvør / um venjarin:
Rebekka er sjálv mamma at tveimum børnum og hevur sjálv hálvt ára gamalt barn vid til venjingina. Hon hevur undirvist i yoga i 2 ár, undirvisir yoga i Burn og tekur samstundir skeið innan yoga i løtuni.
"ALLAN DAGIN +"
Hevur tú limahaldið "ALLAN DAGIN +" er Baby Yoga íroknað.
Fyri at tryggja tær eitt pláss, skalt tú rita inn og leggja eitt pláss av til hendan tíman. Melda til á lættasta hátt við at trýsta á tann reyða knøttin, sum eitur "Rita inn," niðanfyri myndina.
Brúkari: tín teldupostur.
Loyniðorð: bleiv upplýst við upprættan av limahaldi.
GG: Hevur tú gloymt títt loyniðorð, kanst tú ringja til Burn á
+298 299900 og fáa tað upplýst.
Vit eru at hitta hesar tíðir:
Mándag - hósdag Kl: 5:30 - 22:00
Fríggjadag Kl 5:30 - 20:00
Leygardag - sunnudag Kl: 9:00 - 20:00
UMRÁÐANDI AT BOOKA, FYRI AT TRYGGJA SÆR PLÁSS!


text:
Samrøða: Beate L. Samuelsen, forkvinna í Landsfelag Pensjónista
- Ljóðbrot úr sendingini "Metis"
Metis er hvønn týsdag klokkan 13:00, endursent mikudag klokkan 10:00.
Eivind Jacobsen leggur til rættis.
Trýst á pílin omanfyri fyri at hoyra samrøðuna.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Her er kostnaðurin av at rudda í Víkarbyrgi
Vespureiðrið (152) - 21. sept. 2020
NOVA úr Suðuroynni (49) - 23. sept. 2020
Farmurin var sandur, grús og bátar
Svenski forsætisráðharrin Løfven leypur á tilfluttar brotsmenn
VIDEO: HANDAN KAMPIN VINNUR BILL MÓTI JOHAN
Lækni í Eysturkommunu
Reiðari stillar upp á lista B
Nýggi Borgaralistin heldur almennan uppstillingarfund
Nú kemur Hannah Arendt í øllum førum til Føroyar
Samrøða: Magnus Rasmussen og Jørgen Niclasen um fíggjarlógina 2021
Nýggur KÍ sangur útgivin (hoyr hann her)
Á Torginum 22. sept. 2020 - Samrøða: Jóna og Jóannis Skorheim
Norröna fær áleið 50 kabinur aftrat
Úr bandasavninum: Samrøða við Eiler Jacobsen 1. partur
Heldur rakt av einum meteori enn at Trump verður aftur valdur forseti
Teir hava uppiborið sítt serliga pláss, sum eitt slag av tøkk fyri leiklutin
Eitt er neyðugt
GRANT takkar fyri "landsliðsboðini"
Petur Hans Dahl, veðurfrøðingur: Veðurvánir fyri hesa vikuna (vika 39)
Jóannes Hansen hugleiðir "Fiskaaling 50 ár"
Føroyska arbeiðið í Eliaskirkjuni 40 ár
Borgarliga kumpassin má rættast og nýggj kós setast
Lógarinnar langi armur: Bróðir Manchester bumbaran dømdur
Samband
Postboks 226
FO-600 Saltangará


text:
SEV velur ikki ta skilagóðu loysnina fyri allar kundar
23-03-2019 - 10:14 - Jóanis Albert Nielsen
Stjórin í SEV, Hákun Djurhuus, sigur at SEV ger bara tað skilabesta – ikki skilagóðar loysnir fyri kundarnar,bert tær skilabestu.
Víðari sigur hann í D&V í kvøld, at SEV hevur til uppgávu at hava prísin so langt niðrri sum gjørligt fyri kundarnar, t.e.tann besti prísurin til brúkararnar.
Hví er hetta prinsippið ikki galdandi í samband við gjald fyri løðing av el-bilum á almennu løðistøðunum?
SEV hevur avgjørt at seta methøgan kostnað á brúk av almennu løðistøðinum galdandi frá 1. apríl. Eingin hoyring, eingin kanning av hvussu kundarnir fara at taka ímóti hesum uppskoti frá okkara monopol-veitara áðrenn avgerðin er tikin.
Øll sum hava keypt sær el-bil vita, at tað var bert ein spurningur um tíð, til kostnaður varð settur á løðing í almennu skjótløðistøðunum. Og eg rokni við at øll taka undir við at hetta ikki eigur at vera ókeypis. Nú hevur SEV sett ein kostnað á løðingina og hesin kostnaður er burt út vit og skili. Alt ov dýrur og livur als ikki upp til kundaprinsippini hjá SE,
-at bert skilabestu loysnirnar veða tiknar og
-harvið tann besti prísurin til brúkararnar
Í samrøðu við Justin Philbrow í KVF var ein støða hjá el-bilaeigara lýst sera greitt og væl. Skjótløðistøðin verður nýtt tá tað er neyðugt og fyri at ein kann røkka til hús aftur at løða sín bil til næsta túr.
Stjórin í SEV fekk tað at ljóða sum um tað var ein spurnignur um bara at hava ein nýggjan og dýran bil, fyri als ikki at hava tørv á almennu løðistøðunum. Hví hevur SEV so sett hesar løðistøðir upp, um meiningin ikki er at tær skulu brúkast?
At almennu løðistøðirnar ikki eru ætlaðar sum p-pláss er ein heilt onnur søk. Men hetta kann ikki leggjast á skilabesta brúkaran, at rinda fyri at SEV onga loysn hevur á hvussu bilførarar brúka tíðina teir eru knýttir at løðistøðunum.
Og, tað er ein trupulleiki fyri mong, at bilar verða settir í løðistøðina í alt ov langa tíð og at bilførarar beinleiðis fara avstað frá støðunum. Ímyndið tykkum, at ein bilførari fór at fylla bensin á bilin og lat bilin standa í pumpuni meðan hann var til arbeiðis. Ella ein sum fer at vaska bilin í einari bilvaskimaskinu og fer til arbeiðis meðan bilurin stendur har.
Nei- ha? Tað sær eingin fyri sær, men tað er nú einaferð tað sum ofta verður gjørt í el-bila løðistøðunum. Hetta má broytast!
Hesin vánaligi ella óynskti atburður økir ikki um veruliga el-kostnaðin tá ein skal løða sær battaríið. Og heilt erligt, um SEV ætlar at broyta ein óynsktan atburð, so eigur tað ikki vera gjørt við at leggja eitt okursgjald á allar brúkarar.
Reint politiskt so gongur hesin hugburður beint ímóti allari ´nudging´ og positivari ávirkan á brúkararn til tess at leggja um til grønari loysnir, loysnir sum bæði landsstýrið og nú eisini bankar ganga á odda við at vísa á.
Sum el-bilaeigari og kundi hjá SEV vóni eg, at SEV ikki velur at gera mismun á kundum sínum og tekur skilabestu avgerðina fyri ein rættvísandi lágan kostnað fyri løðing í almennu løðistøðunum kring landið.
Kanska SEV kann vera eitt sindur kreativ og framhugsin og lata eina kaffisølu ella eina lítla hitastovu upp við løðistøðirnar, so rokni eg við at fólk heldur bíða eftir bilinum til løtt er so mikið at tey vinna heim og heiman brúka skilabestu loysnina við lágum náttartaksti og brúki av grønastu orkuni vit enn fáa hendur á.
Maud Wang Hansen, el-bilaeigari


text:
Landsbólkafundur
Kl. 14.30 savnaðust allir føroyingarnir til kunningarfund. Hetta rópa tey landsbólkafund. Tað er siðvenja, at fyrsta dagin – tá øll eru komin – samlast føroyingarnir og fáa kunning um hetta ymiska. Tey, sum hava verið á legu áður, hava ivaleyst hoyrt nógv av hesum fyrr og kenna tað, men hóast tað, er hetta týdningarmikið, og fyri tey, sum eru her á fyrsta sinni, er hetta sjálvandi avgerandi.
Byrjað var við felagssangi undir leiðsluni hjá Tórða Dam Jacobsen, og síðani var kunning. Í ár vóru tað Margareth D. Djurhuus og Símun J. Hansen, sum eru Teenstreet leiðarar saman við Randi Hansen, ið stóðu fyri hesum, og her verður kunnað um tað mesta. Nakrir lyklapersónar verða presenteraðir, skráin fyri ein dag verður leysliga gjøgnumgingin og nøkur týdningarmikil tíðspunkt og átøk á leguni verða drigin fram.
Herðsla verður løgd á trygdina. Mint verður á, at um tey ungu fara av økinum skulu tey ongantíð vera færri enn 3 í fylgi. Tað sama er galdandi, tá ið tey koma aftur. Tey sleppa snøgt sagt ikki inn á økið, um tey ikki eru minst 3 saman. Eisini verður nevnt, at tey mugu ómøguliga koma aftur seinni enn kl 18.
Nú síggja tey ungu fram ímóti fyrsta “Throneroom’inum”, hetta er lovsongsløta, sum verður í stóru høllini kl. 20. Tað plagar at vera stórt.
Skrivað: Eyðun á Lakjuni


text:
24. mai 2013
Aftur í ár skipar Fólkaheilsuráðið fyri teknikapping í sambandi við altjóða tubbaksfría dagin.
Met sett í teknikappingini hjá Fólkaheilsuráðnum, 900 tekningar frá børnum í aldrinum upp til 14 ár eru innkomnar.
Aftur í ár skipar Fólkaheilsuráðið fyri teknikapping í sambandi við altjóða tubbaksfría dagin. Í ár er met sett fyri mongdini av tekningum. Vit eru komin heilt uppá 900 tekningar, sum børn í aldrinum frá 0 til 14 ár hava sent inn. Tað eru tríggir bólkar: børn undir 7 ár, 7-10 ár og 11-14 ár. Gávukekkar verða givnir vinnarunum í morgin í SMS; tað er landsstýrismaðurin í heilsumálum, sum fer at handa teir. Tað verða tveir gávukekkar í elsta aldursbólkinum, tað kemst av, at 2000 árgangurin er eitt serligt mál hjá Fólkaheilsuráðnum. Ætlandi skal hesin árgangur vera heilt roykfríur. Hesi eru 13 ár nú og eru longu í vandabólkinum at gerast roykjarar. Tubbaksnýtslan í Føroyum er støðugt fallandi, tað vísa bæði sølutølin og eisini sæst hetta í seinastu uppgerðini fyri innflutningi av tubbaki, hetta verður fegnast um í Fólkaheilsuráðnum.


text:
Ghanesiskur B71ari
Ghanesiskur B71ari enn einaferð
Felagið hevur havt nógvar útlendingar millum ár og dag, summir hava verið meiri seigir í felagnum enn aðrir.
Nevnast kunnu polakkarnir Waldemar Nowicki og Piotr Krakowski, ið hava lyft felagið bæði sum leikarar og í venjaratoyminum. Waldemar verður tíbetur aftur at síggja komandi ár í vanta leiklutinum rundanum besta mansliðið og í dag kunnu vit so staðfesta at okkara góði vinur úr Ghana, Tijani Mohammed, ið sum tíð er fráliðin mestsum bara verður roknaður sum sandoyingur í hesum døgum, heldur á fram hjá B71 í 2020.
Leikari og venjari
Tijani er ein sjálvsagdur styrkur fyri besta mansliðið, ið komandi ár skal gera nógv meiri um seg enn áður, men vit hugsa eisini meiri langsiktað. Hóast Tijani enn hevur nógv ár at bjóða felagnum sum leikari, so styttist tíðin natúrligani og vit hava lagt okkum eftir at syrgja fyri at Tijani kann halda á fram at hava ein leiklut, tá hann einaferð velur at stilla gaggurnar á hyllina. Í hesum sambandi so mennir hann kravdar førleikar á fyriskipaðum venjaraskeiðum, umframt at Tijani, saman við Tonny Brimsvík úr AB leguni, hevur havt ábyrgdina fyri kvinnuliðnum hjá AB/B71 og kemur at hava sama leiklut í 2020.
Í ár hava vit víðka hendan venjaraleiklutin hjá Tijani og umframt at vera høvuðsvenjari hjá kvinnunum, so er hann settur sum hjálparvenjari hjá høvuðsungdómsvenjaranum, har hann kemur at hjálpa til við serliga U13 og U15 árgangunum hjá felagnum. Hettar er ein roynd at styrkja ungdómsvenjingina, á sama hátt sum vit áður hava lagt okkum eftir at styrkja og stimbra byrjunarstøðið ella innslúsingina í felagið. Hesin parturin hevur givið úrslit, tí hjá teimum allaryngstu er áhugin heilt góður at leika fótbólt bæði hjá dreingjum og gentum. Tað er ikki tað sama sum at siga at arbeiði er liðugt, tí nógv fleiri kundu saktans leikt, sum enn ikki leika, men við áhaldandi arbeiði, so meta vit at eisini hesi fara at brellast eftir fótbólti og tí góða felagsskapinum sum felagið bjóðar. Tá hesin aldursbólkurin so mennist og blívir eldri og byrjar at seta størri krøv til venjaran sjálvan, so er tað týdningarmikið at vit hava ment eitt venjaratoymið, ið hevur førleikar og áræði at lyfta og menna hendan ungdóm víðari.
Allir liðir eru líka týdningarmiklir, men vit koma tíverri ikki á mál uppá ein dag. Men so við og við menna vit tilboðið og læra samstundis hvat riggar uppá longri sikt.
Vit fara at enda hesa grein, og partvís hugleiðing um venjarapartin, við at ynskja Tijani hjartaliga tillukku við enn einum árið við felagnum. Vit eru takksom fyri hansara ískoyti og ivaleyst er hann takksamur fyri okkum.
Drívið á B71!


text:
“Smáir gerningar gjørdir í kærleika eru við til at broyta heimin”
Hetta er slagorðið fyri góðskudagarnar sum verða hildnir í Sandoyar prestagjaldi. Undir góðskudøgunum fara fólk og kirkjulið at veita eina hjálpandi hond til eldri fólk, sjúk og onnur, sum hava tørv á hjálp.
Um tær annaðhvørt tørvar hjálp, ella tú vilt hjálpa, set teg í samband við hesi fólk:
Sands bygd, Gudny D. Hentze, tel. 258228.
Skálavíkar bygd, Anna Gærdum, tel. 251590.
Húsavíkar bygd, Eisinbjørg Clementsen, tel. 224583.
Dals bygd, Sjúrður Nolsøe, tel. 265271.
Skopunar bygd, Elisabeth Leo, tel. 221935.
Les meira her.


text:
Álaborg aftur metár!
Tað frøir okkum at bera tykkum tey tíðindi, at Føroyingafelagið í Aalborg við 40 ár á baki aftur í ár hevur metár! Í fjør endaðu vit árið við 240 limum, harav 16 vóru børn undir 18 ár. Í dag, 3 des. 2018, hava vit 285 limir, harav 42 eru børn undir 18 ár.
Hví metár?
Seinastu árini hevur nevndin í føroyingafelagnum gjørt nógv fyri at leggja til rættis og menna tiltøk til limirnar í felagnum. Nevndin hevur miðað ímóti, at allir limir skulu kenna seg vælkomnan í einum føroyskum umhvørvi í Aalborg og samstundis røkja tilknýtið til Føroyar. Afturat tí arbeiðir nevndin áhaldandi við at skapa fleiri fjølbroytt tiltøk, soleiðis at felagið ein dag rakar allar málbólkarnar.
Í 2017 skipaði Føroyingafelagið fyri umleið 70 tiltøkum, har ið vikuligu flog- og fótbóltsvenjingarnar eru íroknaðar. Í 2018 eru tølini tvífaldað og stendur Føroyingafelagið í Aalborg fyri 146 tiltøkum, tá ið ítróttartiltøkini eru íroknað. Alt hetta hevði als ikki verið møguligt uttan dugnaligu og sjálvbodnu hjálparfólkini. Hjálparfólk okkara hava fjølbroyttar royndir, eginleikar og hugskot, og so eru tey altíð til reiðar at bjóða seg fram at hjálpa til við grafikki og lýsingum, standa í barr, baka køkur, servera og vaska upp til stóru veitslurnar og onnur tiltøk.
Um tú hevur hug at gerast sjálvboðin ella lesa meira um sjálvboðið arbeiði í Álaborg, fært tú meira kunning HER. Øll hjálp er kærkomin!
Afturat teimum tiltøkum, ið vit í dag skipa fyri, arbeiðir nevndin stigvíst við at fáa føroyskan dans aftur til Aalborg, ein eldrabólk settan á stovn, møguleikan at fáa/blíva vitjunarvinir, avsláttaravtalur og mangt annað. Samstundis eru nevnd og tiltakslimir í ferð við at fyrireika fleiri undirnevndir, sum skulu standa fyri ymiskum áhugatiltøkum sum t.d. lan-party, bindiklubba, borðspølum o.fl.
Øll við hugskotum ella áhuga fyri at skipa fyri ávísum tiltøkum í samstarv við føroyingafelagið eru vælkomin at seta seg í samband við nevndina á alaborg@alaborg.fo
Í 2018 varð føroyski sunnudagsskúlin í Aalborg aftur settur á stovn. Sunnudagsskúlin hevur fingið sera góða móttøku, og hetta hevur sjálvsagt verið ein avgerandi orsøk til, at barnalimatalið er hægri enn nakrantíð fyrr. Vit í nevndini vilja sýna støsta tekksemi til stigtakararnar, sum aðru hvørja viku skapa føroysku børnunum í Aalborg ómetaliga góðar og læruríkar løtur. Sunnudagsskúlaskráin sæst HER.Tað eru sjálvsagt eisini aðrar orsøkir, ið hava verið við til vaksandi limatalið í felagnum. Sambært Statistikbanken er tilflytaratalið av føroyingum til Aalborg vaksið seinastu árini. Hagtølini vísa, at Aalborg hevur ligið omanfyri bæði Århus og Odense síðani 2010. Afturat hesum vísa hagtølini, at føroyska tilflytingin til Århus, Odense og Keypmannahavn er lækkað støðugt síðani 2014 (Sí mynd omanfyri).
Framtíðin hjá felagnum
Við fleiri tilflytarum og vaksandi limatali fylgja eisini avbjóðingar: Álastova er als ikki nøktandi til høga limatali, tí hølini eru í so ringum standi. Hølini, sum bæði húsa tiltøkum sum sunnudagsskúla og veitslum, kunnu einans húsa 54 av teimum 285 limunum. Framtíðarætlaninar eru eisini at skipa fyri fleiri mentunar- og tónleikatiltøkum, keypa kappróðrarbát og leiga neyst til felagið. Men fyri at alt hetta skal verða møguligt, krevst størri fígging.
Í 2018 fær føroyingafelagið fíggjarligan stuðul frá Aalborg Kommune og Betri Samtakinum, men samlaði stuðulin er undir kr. 20.000. Tíverri kann Aalborg Kommune ikki veita føroyingafelagnum onnur høli fyri ta leigu, sum felagið hevur ráð til. Tískil er arbeiðsbólkur settur á stovn, sum miðar ímóti at tryggja felagnum eitt støðugt fíggjarligt grundarlag. Eitt grundarlag, ið skal menna Føroyingafelagið í Aalborg og skapa bestu karmarnar fyri limirnar í felagnum.
Nevndin


text:
Langt um longi bragdaði tað hjá okkara monnum í svørt hvítum, og nú ”eru okur á veg” til at bjarga okkum enn eitt ár í Effodeildini. Dagurin í dag hevur verið illfýsin, men sanniliga er úrslitið langt frá illfýst – tað er praktfult.
Ein kann ikki annað enn frøðast um hesi trý sera, sera kærkomnu stigini! Trý stig, sum gera at vit fult og fast kunnu trúgva uppá at yvirliva í deildini, tí nú hava vit veruliga fingið samband við KÍ og AB, sum liggja omanfyri strikuna.
Páll’s sweet revenge
Páll Guðlaugsson hevur fingið sín fyrsta sigur við sínum nýggja liðið og hetta kann ikki følast annað enn fantastiskt, tí hetta var eisini móti hansara gamla felagið, sum valdi at siga samstarvið við honum upp fyrr í ár, nú er hann við til at basa teir í Klaksvík.
TB endiliga ein sigur í Klaksvík
TB hevur í mong ár havt tað trupult í Klaksvíkini í bestu deildini. Tølini siga, at tað hevur ikki verið ein TB sigur har síðan ’87, men nú kunnu søgubøkurnar gott noterað seg 31/8/2013 niður sum seinasti dagur har TB hevur vunnið móti teimum bláu har norðuri.
Ein spennandi og málríkur dystur
Dysturin bleiv útvarpaður í dag og var tað alla tíðina spenningur í luftini. Tað var ikki Niels Petersen, sum so oftani, ið útvarpaði í dag, í staðin varð dysturin útvarpaður umvegis Rás 2 og frásøgumaðurin Tróndur Arge rópti og ýldi næstan eins nógv sum Niels plagdi.
Av sonnum ein spennandi uppgerð millum hesir liðini, ið kempa fyri at tryggja víðari luttøku í Effodeildini. TB byrjaði uttan iva betur og høvdu nakrar kjansir, men so fáa KÍ eitt mál og so byrja nervarnir uttan iva at meldað seg hjá TB fjepparunum, men eina løtu inni í dystinum fær Ndende so skorað til 1-1 og so sá knappliga munandi betri út.
Hálvleiksstøðan gjørdist altso harvið 1-1 og enn livdi vónin um ein sigur í Klaksvíkini. Hendan vón bleiv veruleiki! Takkað verið málum frá Arthur og Poul, so fingu vit ein 3-2 sigur heim við til Tvøroyrar í dag. Arthur, sum Páll hevði valt at taka við til hendan dystin, takkaði fyri áliti og eftir 51 minuttir tók hann sakina í egnan barm og langaði bóltin í kassan til 1-2 til okkum. Sum heild ljóðaði tað á Trónda, at Arthur í síni Effodeildar debut var ein støðug hóttan, bæði við hesum lívsfarligu innkastunum og so sín óhugnaliga fysikk, sum uttan iva hevur fingið mangar Klaksvíkingar at ræðast og ristast í brókunum.
Nicky hevði eftir hetta tveir risa møguleikar, sum eftir frásøgumanninum skuldu havt givið mál og harvið søkt vónina hjá KÍ, men ístaðin so hendir tað, at KÍ fær útjavnandi málið. Sørmundur Kalsø fekk javna eftir einum horna.
Poul Ingason leikti ein heldur øðrvísi leiklut í dag, hann spældi á vonginum, meðan Arthur var settur heilt upp í toppin – eitt sindur sum vit høvdu gitt eftir at hava sæð 1. deildar dystin mánakvøldið. Arthur var jokarin hjá Páll í dag og sum tey flestu í TB, so hevur hann eitt sera vandamikið vápn í hansara innkastum, sum vera send eins og missilir inn í brotsteigin hjá mótstøðuliðnum.
Poul bleiv seinni, tá Arthur bleiv útskiftur settur fram á hansara vanliga stað og skuldi hetta vísa seg at eisini geva úrslit, tí tá nakrir og 80 minuttir vóru leiktir skoraði okkara heilt egni Poulotelli til 2-3, sum eisini bleiv endaliga støðan og harvið trý stig til okkum.
Í tíðini, sum dómarin, Petur Reinert, hevði lagt aftrat skoraðu Klaksvíkingar, men lukkutíð fyri okkum, so hevði hjálpardómarin flaggið í lofti og veitraði fyri rangstøðu!
Fyrsti avgerandi dystur
Hetta var tann fyrsti av teimum fýra avgerandi dystunum har vit veruliga skulu seta nøsini upp móti at fáa stig. Næstu ferð er um tvær vikur, tá vit fara vestur at møta 07 Vestur.
Vit hava nú 19 stig og tí tvey stig upp til KÍ og trý til AB, har við er vónin als ikki brostin, men livir víðari og vit trúgva sjálvandi uppá at alt fer at fella til okkara fyrimun og at vit aftur í næsta ár eru í bestu deildini hjá monnum.
Dagsins leikari
Dagsins leikari kann nú veljast í høgra bredda.


text:
af Dina Bech | sep 28, 2017 | BLOGG Bloggur eftir Dinu Jensdóttir Bech. Hava tit nakrantíð lisið blaðgreinar, sum geva tær orsøkir fyri at smíla? Eg eri ein av teimum, ið lesi tær alt ov ofta. Tær fáa meg at flenna og smílast í takksemi eina stund, men so følnar smílið aftur. Hví? Jú, tí...
af Bjørg Dalheim Djurhuus | aug 31, 2017 | BLOGGGestabloggur eftir Bjørg D. Djurhuus Rutt Hey vakra! Áðrenn tú fert í gongd við at lesa hetta, skal eg gera klárt, at tað, at eg skrivi hetta, ikki merkir, at eg livi upp til øll hesi málini. Men hetta er nakað, ið Gud hevur lagt mær á hjarta at bera fram fyri okkum...
af Dina Bech | jun 20, 2017 | Andaligi ávøkstur hins trúgvandi #3 Watch this video on YouTube Hey hjartaliga vælkomin til Vakurleiki.fo, í dag so fara vit at tosa um karrysós og bíbliulesna, Tá Jesus varð freistaður í oyðimørkini, sum er ein verulig hending, vísti Jesus nakað týdningarmikið. Tá Satan freistaði hann,...
af Dina Bech | jun 6, 2017 | Andaligi ávøkstur hins trúgvandi #3 Watch this video on YouTube Vers frá Bjørg D. Djurhuus: Biðið-ætlan Giveaway: https://gleam.io/emxr5/vakurleikifo-bbliu-giveaway Vilt tú vita, hvussu tú kanst vinna eina av hesum Bíbliunum og taskunum, so hygg við til endan á videoinum. Hey Hjartaliga...
af Dina Bech | mar 6, 2017 | BLOGG Bloggur eftir Dinu Jensdóttir Bech. At granska ella studera Bíbliuna, merkir at seta seg inn í Bíbliuna og veruliga hugsa um tað tú lesur. Her snakka vit ikki bara um at lesa, men at seta tíð av at seta okkum inn í Bíbliuna. Góður vani er at seta tíð av at...


text:
af Dina Bech | okt 17, 2017 | Kyn serianWatch this video on YouTube Hey! Hjartaliga vælkomin til Vakurleiki.fo, í dag so fara vit at tosa um einleikan í hjúnabandinum og sex, ella at fara í song saman. Hetta videoið er beinleiðis eitt framhald av videoinum um hjúnabandið, so eg vil eggja tykkum at...
af Dina Bech | dec 8, 2016 | BLOGG Bloggur eftir Dinu Jensdóttir Bech. Sex krevur samtykki… Eg koyrdi í mínum lítla, reyða bili mitt í Havnini. Við eitt raka eygu mínivið eitt skelti: “Sex… Ha?” Eg lesi umaftur: “Sex… krevur samtykki!” Eg koyri víðari og hugsi eina løtu um hesi orðini....


text:
Gestabloggur eftir Duritu H. Jacobsen
Tá vit hugsa um vakurleika, so hugsa vit ofta um fysiskan vakurleika. Vit kvinnur dáma væl at gera nógv burtur úr okkara ytra. Vit krúlla og slætta hárið, ella tað verður sett upp. Kinnareytt og maskara skal á andlitið og tenninar verða bustaðar. Um tú ert sum eg, so følir tú teg frískari og betri fyri.
Eftir, at andlit og hár er orðnað, so skulu klæðini finnast fram. Hvat hugsar tú um tá?
..
.
Tit kenna sikkurt til kendu orðini, ið siga: ”I dress to impress” (Eg klæði meg fyri at vera hugtakandi). Hetta er nakað, eg sjálv havi stríðst við, inntil fyri heilt stuttum. Eg havi altíð dámað væl, at hugt at filmum og serium. Og eg havi ikki hugsað so nógv um, at tað eg hyggi at, er sera skaðiligt og ávirkandi.
Eg byrji onkursvegna at síggja upp til sjónleikararnar, so mín atburður broytist.
Og tá mín atburður broytist, so broytist eisini mín klædnastílur og útsjónd. Eg havi ikki longur eina sunna mynd av vakurleika. Og eg gloymi skjótt, at Gud hevur eina heilt ávísa ætlan við mær.
..
.
Eg byrji at “dress to impress.” Eg hugsi meira um hvat onnur hugsa mín stíl, og um kroppurin sær penur út í hesum klæðunum.
Eg eri ikki longur áhugað í hvat Orð Guds sigur og hvørja mynd eg sendi til míni næstu.
Paulus sigur í 1. Tim.2:9-10
“Somuleiðis, at kvinnurnar skulu skrýða seg við sámuligum búna, við blúgv og heiður, ikki við flættum, gulli, perlum ella dýrum klæðum, men við góðum verkum – sum kvinnum sømir, ið játta seg undir gudsótta.”
.
.
Paulus áminnir okkum her, at kvinnur skulu skrýða seg við sámiligum búna (klæðum) og ikki við dýrum klæðum, flættum ella nakað, sum setur fokus á okkara ytra. Merkir hetta, at mugu ikki eiga nakað dýrt plagg? Nógv seta ofta fokus á, at Paulus ikki loyvir kvinnum at pynta seg. Og vilja tí vera við til, at Paulus er ein kvinnukúgari. Men Paulus setur fokus á nakað heilt annað her.
Hann setur fokus á tey góðu verkini vit kunnu gera fyri Harran og at vísa gudsótta.
Hetta merkir, at okkara fokus eigur ikki at vera á okkara ytra, og hvat onnur hugsa um okkara kropp, klæðir ella hár. Men hvat Gud kann brúka okkara innara vakurleika til..
.
.
Paulus skrivar eisini í Fil. 4:8, hvat okkara fokus eigur at vera sum trúgvandi. Hann vísir á hvussu okkara hugsanir og okkara atburður eiga at vera sum trúgvandi og sum gudsóttandi børn. Her nevnir Paulus millum annað reinleika og tað at vera sámulig.
Vit sum kvinnur hava ótrúliga stóra ávirkan á alt og øll rundan um okkum. Vit vita tað bara ikki altíð.
.
.
Vit, sum menniskju, kunnu byggja upp ella vit kunnu bróta niður. Og við okkara atburði sum trúgvandi, hava vit kraftina, at byggja ein persón upp og leiða hann til frelsu, ella vit kunnu bróta ein persón niður. Hetta kunnu vit alt gera við, at velja um vit vraka ella fylgja Orði Guds.
..
.
Mín bøn er, at vit kvinnur skulu skrýða okkara innvortis menniskja og soleiðis vera eitt vitni fyri okkara næstu.
At bera sámuligan búna er ikki óhugaligt, men tað er vakurleiki.
“Vit goyma ikki okkara kroppar, tí teir eru skitnir – vit bera sámuligan búna, tí vit avdúka okkara virði.”
.


text:
Á fjórða sinni verður stóra jólakonsertin, Jól við Løkin, hildin í Løkshøll. Konsertirnar í ár verða 9. og 10. desember, báðar dagarnar kl. 20.00.
Eins og undanfarin ár verða tað bæði solistar og bólkar, ið koma at framføra saman við fantastiska húsorkestrinum undir leiðslu av Jákupi Justinussen. Júst hvør kemur at syngja, koma vit at avdúka við tíðini – tann fyrsta avdúkingin mikumorgunin kl. 10, tá atgongumerkjasølan byrjar.
Tiltakið er vaksið í vavi á hvørjum ári, bæði í tali av konsertum, og í hvussu nógv verður gjørt burturúr rundanum konsertirnar. Í 2014 var ein konsert, í 2015 var ein konsert og ein eykakonsert, og í 2016 var ein konsert og tvær eykakonsertir. Sostatt er ein konsert komin afturat á hvørjum ári, og allar konsertirnar hava verið útseldar. Stóri eftirspurningurin í fjør, tá fyrsta konsertin longu eftir fáum minuttum var útseld, og onnur konsertin eftir fáum tímum, ger, at vit í ár seta tvær konsertir upp beinavegin. Hesar verða leygardagin 9. des og sunnudagin 10. des, báðar dagarnar kl. 20.00.
1. november kl. 10.00 letur atgongumerkjasølan upp. Møguleiki er at keypa atgongumerkir á www.loksholl.fo og á Kunningarstovuni í Saltangará.
Møguleiki er eisini at melda til tíðindabrævið á loksholl.fo, og fáa kunning um atgongumerkjasølu og avdúkingar av solistum og bólkum beinleiðis við telduposti.
Um spurningar eru viðv. Jól við Løkin, eru tit vælkomin at ringja til Pætur E. Jacobsen á 505900.


text:
Hóast veðrið hevur verið heldur keðiligt seinastu dagarnar, og tað ljóðaði eitt sindur ivasamt fyri vikuskiftið, so hava líkindini verið av teimum heilt frægu at halda bátastevnu í Vestmanna í dag.
Klokkan hálvgum trý varð siglt av Fútakletti inn á Vestmanna, og frá klokkan hálvgum fýra varð ókeypis suppa til allar stevnugestirnar at fáa í tjaldinum aftur við góðum harmonikutónleiki.
Túsundtals gestir gjørdu sær dælt av hesum, og lagið er sera gott í Vestmanna - ella Bestmanna, sum onkur hevði hug at nevna hugnaligu bygdina í dag.
Her eru nakrar myndir frá Bátastevnuni í Vestmanna.


text:
Hey tit! Tíðin er nú komin, at deila ein nýggjan brúðarblogg við tykkum. Eg havi skammað meg seinastu vikurnar, tí eg ikki havi skrivað tykkum ein blogg í alt ov langa tíð. Orsøkin er tó, at brúdleypsætlanirnar hava ikki flutt seg sum so, men mest tí at nógv onnur ting eru hend í okkara lívi.
Hvat er eftir?
Eins og seinast, so er tað kjólin hjá mammu, ið skal seymast um. Tað komi eg at gera so skjótt eg havi eina viku frí úr skúlanum í mars.
Hugh fer til Keypmannahavnar ein mánaða áðrenn vit giftast, og er ætlanin at finna ein klædning har, ið kann skræddaraseymast. Hann vil heldur finna klædningin í Danska Kongaríkinum ístaðinfyri í Miðeystri, har hann arbeiðir nógvar mánaðir í senn.
Eitt annað, ið manglar, sum er sera tíðarviðkvæmt, er at bjóða føroysku gestunum. Eg hevði lagt tað til rættis, at senda innbjóðnigar út síðst í desembur. Tá var æltanin at vera komin uppá pláss í nýggju húsunum og jólaresið var av. Vit hava endan av januar og tað er ikki gjørt enn. So til tykkum, ið halda tit ikki eru boðin, innbjóðingar eru áveg! Vit hava sent allar innbjóðingar út til fólk úr Amerika, Avstraliu, Ísrael og Englandi.
Mynd: Heimasíðan - www.wescottwedding.com
Heimasíðan varð liðug fyrst í desembur. Hon er fyri tað mesta til útlendingar, men føroyingarnar kunnu fáa alla kunning inniá har eisini. Sum eg skrivaði í blogginum her, senda vit ikki brøv ella pappír út. Vit senda eina elektroniska innbjóðing til fólk. Tað ljóðar kanska “fancy”, men tað er seriøst eini facebook boð:
“Hey Bjørk og Lasse! Tit bæði eru boðin til okkara brúdleyp 18. Juli 2020. Tað hevði havt ordiliga nógv at siga fyri okkum, um tit vóru har til at hátíðarhalda okkara stóra dag. Hetta er tykkara innbjóðing.
Fá alla kunning her: www.wescottwedding.com.
Vinarliga koyrið tykkara navn í RSVP teigin og sigið okkum frá um tit koma ella ei.”
Tískil er kanska eitt træð spart, vegna avgerðina, at taka tann bíliga, bæði tíðar- og fíggarliga, vegin. Win-win. ;o)
Eg havi ikki verið til serliga nógv brúdleyp sjálv, men eg havi ikki upplivað onnur, ið gera sær heimasíður. Kanska eru tað fleiri pør í Føroyum, ið hava gjørt tað. Men til tykkum, ið halda tað er eitt gott hugskot, her hava tit íblástur. www.wescottwedding.com.
Lívsdagføring
Vit eru flutt til Virginia í okkara fyrstu hús. Ein stórur mílasteinur í lívinum, ið kennist óveruligur. Eitt dreymaheim, ið eg bert havi droymt um, og helt ikki fór at verða veruleiki, inntil eg brádliga møtti Hugh. Um tit hyggja eftir einum korti av Amerika, síggja tit at Colorado er mitt í landinum. Eftir mína síðstu roynd í Colorado State University, koyrdi eg í 3,5 dagar við fullum bili, av tingunum, ið vóru eftir at flyta. Eg, ein vinkona og Tobi (hundurin) koyrdi yvirum Amerika til Virginia. Spyr meg ikki hví, ein vinkona úr Montana vildi koyra allan vegin til Virginia við mær og síðani flúgva heim aftur nakrar dagar seinni. Betri vinir, enn teir eg havi, skal man leita leingi eftir.
Myndir: Tobi vuffurin kláraði seg væl allan túrin. Augusta og eg hugnaðu okkum ómetaliga nógv.
Orsøkin til at vit valdu at flyta til Virginia, er tí at familjan hjá Hugh býr her. Vit byrjaði í Colorado, tí vit kundu satt at siga, byrja har vit ynsktu, tá eg leitaði eftir einum skúla. Mítt ynski var Virginia beinan vegin, vegna “dreymaskúlan” - Liberty University. Hugh hevur tó altíð viljað búð í Colorado vegna stóru, hvítkladdu fjøllini, ið bíða eftir at blíva skreidd við einum “snowboardið”. Av tí vit ikki hava børn enn, komu vit til ta niðurstøðu, at byrja í Colorado. Eftir bert 7 mánaðir, hugdu vit eftir húsum í Virginia av berum forvitni, og píka sjey, vóru eini hús til sølu VIÐ SÍÐURNAR AV húsunum hjá systir Hugh. Vit smekkaðu til og nú eru vit her. Dreymaskúli, dreymaheim, í dreymastatinum.
Mynd: Eg á mínum fyrsta skúladegi á Liberty University.
Graseinkja
Hugh er heima beint nú. Eftir 5,5 mánaðir, er hann endiliga heima í nakrar vikur. Hann fer avstað um tvær vikur og vit síggjast ikki fyrrenn 2 vikur áðrenn vit giftast, 18. Juli.
Tað er hart at vera í einum fjarparlagi, óansæð hvussu leingi makin er burtur. Tað krevur nógv av báðum, fyri at fáa alt at hanga saman. Vit hava brúkt meira mánaðir hvør sær, enn saman í okkara parlagið. Hugh er eisini í umstøðum undir politiskum og religiøsum stríði, hvønn dag í Miðeystri, ímeðan hann er burtur til arbeiðis. Tó er tað ótrúligt, hvussu langt vit fara sálarliga, tá vit vita, at hetta er rætti maki mín. Vit hava avgjørt, at hetta arbeiði riggar, ímeðan eg eri sera upptikin í skúlanum.
Mynd: Hugh og eg úti í garðinum, júst tá Hugh kom heim hesaferð.
Mynd: Tobi er follin væl til rættis, í nýggja heiminum.
Eg veit at tað eru nógvar graseinkjur, ið lesa hendan bloggin. Nú búgvi eg ikki í Føroyum og eri ikki gift við einum, ið siglir úti ella arbeiðir í Norra. Men, vit hava ivaleyst nógv til felags, um vit eru í einum fjarparlagi. Nú hava vit ikki børn enn og eg kann bert ímynda mær hvussu nógv krevst av tykkum sterku mammum, at vera hjá børnunum fulla tíð og at enntá arbeiða, ímeðan maðurin er burtur í nógvar vikur í senn. Fantastiskt og tit hava uppiborðið eitt stórt herðaklapp.
Tá tað er sagt, er umráðandi at nevna, at menninar ikki bert eru sæddir, sum “burturstaddir menn og pápar”, men hart arbeiðandi menn, ið byggja land og halda familjuni uppi. Eisini eitt stórt herðaklapp.
Takk fyri hesaferð góðu lesarar. Takk fyri tykkara áhuga og alt tað besta inntil næstuferð.
Tit eru vælkomin at fylgja mær á Instagram @mona.breckmann har eg plagi at deila eitt sindur av gerandisdegnum hjá mær á MyStory og við myndum.
Hava tit viðmerkingar til hendan blogpostin eru tit vælkomin at viðmerkja undir upplegginum úti á Facebook síðuni hjá brúdleyp.fo.
Mona Breckmann er sálarfrøðilesandi í USA. Hon hevur rikið fyritøkuna MonaSolo í 5 ár har hon leggur dent á sálarliga og fysiska heilsu. Hon hevur vant og coach’að yvir 1000 fólk ígjøgnum seinastu árini. Síðsta ár tók hon avgerð at kava djypri í tað sálarliga sjónarmiðið við at lesa til sálarfrøðing. Í tilgongdini har hon skuldi flyta til USA at lesa, møtti hon amerikanarinum Hugh, ið nú er farin niður á eitt knæ og skulu tey giftast í Juni 2020. Mona hevur gingið við til at deila ferðina til stóra dagin við tykkum lesarum, har hon fer at deila ráð, mannagongdir, men eisini tankar, ið fylgja við tá eitt brúdleyp skal leggjast til rættis


text:
Týsdagin letur upp áhugaverd framsýning í forhøllini á Landssjúkrahúsinum við myndum, sum Jesar Hansen úr Sandavági tók, tá ið hann var innlagdur á sjúkrahúsi í 1957-58.
120 myndir eru á framsýningini, sum allar er í A4 stødd.
Tað verður Rigmor Dam, landsstýriskvinna í mentamálum, sum opnar framsýningina týsdagin 24. juli kl. 15.00.
Í ár eru 30 ár liðin síðan Felagið Føroyskir Sjúkrarøktarfrøðingar var stovnað, og tí fær felagið myndirnar til ognar, tá ið framsýningin er av.
Myndirnar verða at síggja á Landssjúkrahúsinum fram til 6. august.
Framsýningin er ein partur av Ólavsøkuskránni. Les meira um myndamannin her.


text:
Lívvirkin sambond hjá laksi
Tað hevur leingi verið viðurkent, at fiskur er sunnur og heilsugóður matur. Samstundis vita vit, at stórar mongdir av avlopstilfari koma frá fiskivinnuni. Hetta tilfarið verður annaðhvørt burturbeint ella brúkt til at gera vørur í lutfalskliga stórum nøgdum, men til lutfalsliga lágan søluprís, eitt nú djórafóður. Nýtist hetta at vera so?
Kring heimin er áhugi fyri at kanna, um avlopsvørur frá fiskivinnuni kann vera grundarlag undir vørum, sum hava størri viðri enn djórafóður, til dømis vørur, sum geva heilsuligan vinning hjá djórum og menniskjum.
Í eini ph.d. ritgerð, sum varð vard í summar, hevur Susan S. Falkenberg kannað ymisk sløg av lívvirkni frá skræðu, búki og táknum frá laksi. Verkætlanin hevur verið framd í samstarvi millum matvørudeildinar á DTU og Aarhus Universitet og Náttúruvísindideildina á Fróðskaparsetri Føroya.
Granskingargrunnurin hevur fíggjað part av verkætlanini.
Susan S. Falkenberg hevur í sínum ph.d.arbeiði kanna fleiri sløg av mýlskum virksemi, sum hevur heilsuligar avleiðingar:
- Antioksiderandi virksemi, mátað sum burturtøka av einum ávísum oksiderandi mýli. Tað er almenn fatan, at eitt høgt stig av oksiderandi mýlum vil skaða egnu mýlini í likaminum, og hetta vil gera, at likamið virkar verri, eldist skjótari og møguliga kann hetta birta til sjúku.
- Blóðtrýsttálmandi virksemi, mátað sum ACE tálming (angiotensin-converting enzyme). Nógvur blóðtrýsttálmandi helivágur virkar við ACE tálming. Høgt blóðtrýst er sera vanligt og verður millum annað sett í samband við vanda fyri heilabløðing og blóðtøppar í hjarta.
- insulin-javnandi virksemi, mátað sum DPP-4 tálming (dipeptidyl peptidase IV). DPP4 tálmarar verða í dag nýttir sum eitt av viðgerðarprinsippunum fyri diabetes 2.
Í vísindaligari grein, sum Susan S. Falkenberg, Svein-Ole Mikalsen, Hóraldur Joensen, Jan Stagsted og Henrik Hauch Nielsen, nýliga hava fingið útgivið, verður serliga hugt at vatnloysiligum lutum í kókaðum og ókókaðum táknum. skræðu og búki, og kannað um hesi vatnúrdráttirnir vístu nakað lívfrøðiligt virksemi. Í vatnúrdráttunum varð einans antioksiderandi virksemi funnið. Fyri at kanna hetta virksemið neyvari, vóru úrdráttirnir býttir í fleiri partar við einum hátti, sum kallast "size exclusion" kromatografi. Síðani varð antioksiderandi virksemið kanna aftur, fyri at finna teir partarnar, sum høvdu størst virksemi. Hesir partarnir vóru valdir til neyvari greining við massaspektrometri. Massaspektrometri kann geva okkum eina lýsing av mýlunum og í einstøkum førum eisini eyðmerkja tey.
Massaspektrometrigreiningarnar vístu, at flestu partarnir høvdu fleiri tíggjutals ymisk mýli og granskararnir hava lýst mýlini, sum mest var til av. Einans trý mýli vóru eyðmerkt við stórari vissu, og hesi eru av slagnum, sum kallast peptidir.
Hóast tað ikki bar til at eyðmerkja hini mýlini, so bar til at staðfesta, at fleiri teirra vóru í ætt við hvørt annað evnafrøðiliga. Tað vóru tríggjar evnafrøðiligar ættir, sum vóru serliga greiðar í greiningunum. Tá hesar tríggjar evnafrøðiættirnar høvdu so høðan títtleika í greiningunum, er freistandi at halda, at tær kunnu hava ein lut í antioksiderandi virkseminum í laksaúrdráttunum. Tað ber tó ikki til at staðfesta beinleiðis útfrá hesum arbeiðinum, at tað eru hesi mýlini, sum ger, at tað er sunt at eta laks.
Greinin kallast «Extraction and characterization of candidate bioactive compounds in different tissues from salmon (Salmo salar)» og er útgivin í Open Access tíðarritinum “International Journal of Applied Research in Natural Products” og kann lesast her
Statoil stuðlar rakstrinum av massaspektrumútgerðini hjá Fróðskaparsetri Føroya.
Les um ph.d.verkætlanina, sum er partvís fíggjað úr granskingargrunninum, í Stuðulsyvirlitinum


text:
21. mai 2020
Fyrr í vikuni gjørdist greitt, at arkitektavirkini SNA og MAP vunnu 1. virðislønina í kappingini um at gera eina heildarætlan fyri Stórutjørn.
Økið er tilsamans 800.000 m2 til støddar og liggur millum Klingruna fyri sunnan, vinnuøkið á Hjalla fyri norðan, býlingin Inni á Gøtu fyri eystan og hagan fyri vestan.
Dómsnevndin var á ástaðarfundi í sambandi við dømingina, og her eru nakrar myndir frá túrinum.
Hesi vóru í dómsnevndini:
Tveir fakdómarar, sum Arktitektafelag Føroya tilnevndi, Ellen Marie Braae, landslagsarkitektur útlendskur dómari og Ole Jensen, arkitektur,
Tvey umboð úr umsitingini, Bogi Jacobsen, teknisku stjóri og Birita Wardum, býararkitektur.
Tvey politisk umboð, Marin Katrinu Frýdal, forkvinna í byggi- og býarskipanarnevndini og forkvinna í dómsnevndini og Heðin Mortensen umboðandi andstøðuna.
Ráðgevar hjá dómsnevndini við ongum avgerðarrætti:
• Michael Jacobæus, landslagsarkitektur
• Janus Hansen, ráðgevi innan djóralív
• Barbara Mikkelsen, leiðari á býarskipanardeildini
Skrivari hjá dómsnevndini:
• Rakul Vest Højgaard og Marjun Simonsen, Tórshavnar kommuna


text:
Eingin nýggjur tilburður staðfestur
Tað eru framvegis í alt 184 føroyingar, ið hava fingið staðfest corona-smittuna. Hetta byggir á í alt 5981 kanningarúrslit.
Sostatt er heldur eingin persónur staðfestur smittaður seinasta samdøgrið. Tað var tann 6. apríl, at seinasti persónur varð staðfestur smittaður
Tað upplýsir Landslæknaembætið í morgun, nú seinastu kanningarúrslitini eru tøk.
Í løtuni eru 173 føroyingar staðfestir frískir, eftir at hava fingið staðfest coronasmittuna. Eingin persónur er í løtuni innlagdur á Sjúkrahúsverki Føroya í sambandi við coronasmittuna.
Heilsumálaráðið tann 18. apríl 2020 klokkan 07.55


text:
VÍF og BSF bjóða hervið til kapping fyri U-9, tvs. fyri børn fødd 2004 og aftaná, sum verður í Vestmanna.
Tíð og stað: Í Ítróttarhøllini í Vestmanna, Leygardagin 9. Februar.
Byrjað verður kl. 9.00.
Gjald: kr. 50,-
Peningurin skal gjaldast í høllini á kappingardegnum.
Tilmelding: Feløgini skulu senda samlaða tilmelding til Brittu h-o@olivant.fo í seinasta lagi 31. Januar.
Skrá: Vegleiðandi kappingarskrá verður at siggja á www.bsf.fo frá 07.02.2013.
Avboð: Ber ikki til at møta til kappingina (til dømis vegna sjúka), verða tit vinarliga biðin um at
melda avboð til ein av niðanfyristandandi.
Ábyrgd fyri kappingarskrá: Bsf: Mogens Eriksen tlf: 262214.
Kappingarleiðsla: VÌF: Áki Nielsen, tlf. 243535 og Hjørleif Olsen tlf. 243659.


text:
Hálvfinalur kvinnur: Ikki so upplagt, sum stigatalvan sigur
Um hugt bara verður eftir stigatalvuni, er lætt at hugsa, at upplagda úrslitið av hálvfinalunum í steypakappingini hjá kvinnum er, at SÍ vinnur ta fyrru hálvfinaluna og Fleyr ta seinnu. Men heilt so einfalt verður tað neyvan
Kl. 15.00 MK SÍ - KÍF
Kl. 19.00 MK Fleyr - Mjølnir
Tað er spenningur um, hvør skal spæla steypafinaluna í flogbólti hjá kvinnnum.
Verður støðið tikið í stigatalvuni, kann kanska tykjast, at spenningurin er ikki so stórur, tí Fleyr og SÍ liggja so langt á odda í landskappingini, at tað er rættiliga sannlíkt, at tey vinna sínar hálvfinalur, men heilt so einfaldar eru hálvfinalurnar í steypakappingini kortini ikki.
Tað kemur serliga til sjóndar, um hugt verður at úrslitunum í landskappingini síðan hon byrjaði aftur eftir jól. Tí bara í hesum mánaðinum hava bæði Fleyr, sum er oddalið, og SÍ, sum liggur á øðrum plássi, tapt; móti ávikavist Mjølni og KÍF, sum eru liðini, tey spæla ímóti í hálvfinalunum leygardagin.
Nakað heilt fyri seg
Legg so tað afturat, at steypafinalan er nakað heilt fyri seg í føroyskum flogbóltshøpi. Sjálvt um føroyameistaraheitið altíð verður tann týdningarmesti sigurin hjá einum og hvørjum, sum kappast í ítrótti, hevur steypafinalan í føroyskum flogbólti fingið ein heilt serligan status.
Tann dagin venda øll eygu ímóti høllini á Hálsi, sum er pyntað og gjørd klár til dagin. Tann dagin gera miðlarnir nógv burturúr, og tann dagin gera eisini áskoðararnir nógv burturúr. Og fyri tey liðini, sum kanska ikki liggja heilt frammi í oddanum, kann tann dagurin hava so øgiliga nógv at siga fyri flogbóltsárið, sum nú líður móti endanum.
Hálvfinalurnar hjá kvinnunum vera eisini spældar í Klaksvík; tann fyrra, sum verður spæld klokkan 15.00, verður millum SÍ og KÍF, og tann seinna, sum byrjar klokkan 19.00 verður millum Fleyr og Mjølnir.
Skulu vit taka dystirnar í raðfylgju, so er SÍ favorittur til at vinna fyrru hálvfinaluna. Men ikki so stórur favorittur, sum tær vóru, tá innleiðandi umførini av steypakappingini vóru liðug. Tí hóast tær hava vunnið greitt á Drátti, Mjølnir og TB seinastu vikurnar, hava tær tapt seinasta dystin, júst móti KÍF. Gamaní taptu tær bara 3-2, men tær taptu so. Og tí verður spennandi at síggja, hvussu liðið fer at reagera, nú hálvfinalan tørnar fyri.
Mjølnir kann býta frá sær
Tað sama ger seg galdandi hjá Fleyr. Liðið hevur verið meira ella minni suverent í langa tíð, men tapti fyri fyrstu ferð á heimavølli í langsamiliga tíð - fyri júst Mjølni. Øll vita, at Mjølnir kann býta frá sær, og tí er tað eingin sjálvfylgja, at Fleyr vinnur seg í finaluna í ár. Legg tað afturat, at hálvfinalurnar vera spældar í Klaksvík; tað vil siga, at Mjølnir spælir á heimavølli. Tað kann fáa týdning, tá seinna hálvfinalan skal avgerast.


text:
Dagføring av Vestmannasund verkætlanini
Kaðalin, sum skal føra elorkuna inn á land, er lagdur og bundin í transformarastøðina á Oyrargjógv, soleiðis at samband nú er millum orkuverkið í sundinum og føroyska elnetið.
DG100 drekin er tikin upp aftur, so arbeiðast kann við at rætta brekið við tjóðurskipanini, áðrenn hann verður settur útaftur.
“Vit hava gjørt okkum enn fleiri týðandi royndir við undirsjóvarinstallatiónum, sleipingarvirksemi og tilseting av orkuverki, og í at fáa útgerðina upp aftur. Helst vildu vit sjálvsagt verið í framleiðslu nú, heldur enn framvegis at arbeiða við fyrireiking og installatiónsvirksemi, men hvørt einasta fet fram ímóti elframleiðslu inn á netið er týðandi framstig” sigur Dr. Martin Edlund, forstjóri í Minesto.
So skjótt brekið er rættað og rákið loyvi tí, verður ein nýggj roynd gjørd. “Arbeiðið fram móti elframleiðslu úr sjóvarfallinum í Føroyum hevur fremstu raðfesting hjá Minesto.”


text:
Granskingardagur verður hildin á Landssjúkrahúsinum 14. mai 2020. Hetta er 8. árið Granskingardagur verður hildin á Landssjúkrahúsinum.
Vit leggja dent á gransking og granskarar, sum hava samband við Landssjúkrahúsið. Tað vil siga gransking, sum antin verður gjørd á Landssjúkrahúsinum ella gjørd av persónum við tilknýti til Landssjúkrahúsið.
Vit ynskja at leggja fram so nógva gransking sum gjørligt, sum er blivin gjørd tey seinastu árini og sum er í stoypiskeiðini.
Mælt verður til at allir virknir granskarar senda inn abstracts um gransking sum er í gongd.
Á Granskingardegnum verður høvi at hoyra um og síggja granskingarverkætlanir, ið hava eitt ávíst tilknýti til Landssjúkrahúsið. Eins og seinast verður høvi hjá øllum starvsfólki á Landssjúkrahúsinum at vera við á degnum.
Eisini verða starvsfólk og samstarvsfelagar á øðrum viðkomandi stovnum boðin við og umboð frá viðkomandi myndugleikum.
Høvi verður at hoyra fleiri styttri fyrilestrar og síggja framsýning av verkætlanarpostarum. Aftur í ár verður skipað fyri kapping millum tey, ið hava latið inn postara til Granskingardagin – heiðursløn verður latin besta postara, ið verður valdur av serstakari nevnd.
Tey ið hava eitt granskingarsamstarv við Landssjúkrahúsið eru vælkomin at senda okkum abstracts. Freistin at senda abstracts til Granskingardagin er mánadagin 6. apríl kl. 12.00.
Neyv skrá kemur seinni.
Sí her: Call for Abstract føroysk og donsk útgáva og her: LS Poster
Vónandi taka øll væl undir við tiltakinum.


text:
Fólkaatkvøðan 14. september 1946
Forsøgan[rætta | rætta wikitekst]
9. apríl 1940 varð Danmark hersett av Týsklandi. 12. apríl vórðu Føroyar hersettar av Bretlandi.
Meðan kríggið leikaði á, kundi einki politiskt samband vera millum Føroya og Danmark. Tí máttu føroyingar klára seg sjálvar undir krígnum.
25. apríl varð Merkið viðurkent av bretskum myndugleikum. 9. mai kom bráðfeingisstýrisskipan í gildi, sum gav Løgtinginum lóggávuvald og amtmanni útinnandi vald.
27. oktober 1945 varð kunngjørt í Dimmalætting, at Danmark varð fríðað og at danska stjórnin hevði góðkent, at Føroyar høvdu verið stýrdar eftir serligum reglum undir krígnum.
Síðani fóru samráðingar fram millum umboð fyri Løgtingið og donsku stjórnina í Danmark um framtíðarstøðu Føroya. Eftir mánaðalangar samráðingar kláraðu føroyingar ikki at semjast innanhýsis, og enn minni at semjast við donsku stjórnina. Danska stjórnin gjørdi tó eitt uppskot um eina heimastýrisskipan.
Fólkaatkvøðan[rætta | rætta wikitekst]
9. mai 1946 samtykti Løgtingið at leggja málið út til fólkið. Fólkaatkvøða skuldi haldast við hesum spurningum:
II. Ynskja tygum loysing Danmark og Føroya millum?
Atkvøðugreiðslan fór fram á tann hátt, at krossur skuldi setast fyri tað punktið, veljarin ynskti. Tó skal viðmerkjast at fólkafloksmenn, sum ynsktu fleiri punkt at velja millum, heittu á fólk um at skriva nei útfyri punkt eitt, um tey ikki ynsktu tað. Javnaðarmenn somuleiðis viðvíkjandi øðrum punkti.
Úrslit[rætta | rætta wikitekst]
Fólkaatkvøðan var hildin 14. september 1946, og var úrslitið hetta:
-
Eftirspæl[rætta | rætta wikitekst]
Eftir at úrslitið varð kunngjørt fór ein meiriluti av Løgtinginum at fremja loysingina, sum fólkið hevur samtykt, sambært meirilutanum. Jákup í Jákupsstovu varð tveittur úr Javnaðarflokkinum afturfyri at vera uppií meirilutanum.
23. september kunngjørdu Javnaðarflokkurin og Sambandsflokkurin, at teir mettu ætlaðu gerðirnar hjá Løgtingsmeirilutanum at vera lógarbrot, og at teir tí í mótmæli rýmdu úr tinginum.
25. september kunngjørdi amtmaður fyri Løgtinginum, at kongur hevði upployst tingið og útskrivað nýval. [1]
27. september skuldi tingfundur vera aftur. Men Fólkaflokkurin møtti ikki eftir at kongur hevði sent tingið heim. Jákup í Jákupsstovu møtti einsamallur.
8. november 1946 var nýtt løgtingsval. Gamli loysingarmeirilutin fekk 8 tingmenn meðan gamla andstøðan fekk 12.
Síðani fóru nýggjar samráðingar fram millum nýggja løgtingsmeirilutan og donsku stjórnina. Hesar samráðingar endaðu við, at Heimastýrislógin kom í gildi 1. apríl 1948. Sum mótmæli ímóti heimastýrislógini varð Tjóðveldisflokkurin stovnaður á fundi 22. og 23. mai.
Keldur[rætta | rætta wikitekst]
- Stjórnarskipanarmálið 1946, Annfinnur í Skála. Føroya Skúlabókagrunnur, Tórshavn 1992.
- Løgtingið 150. Hátíðarrit 3. Løgtingið, Tórshavn 2003.


text:
Frá Runavíkar býráð
Býráðsfundurin, sum skuldi verða hósdagin 25. september, er útsettur
til týsdagin 30. september kl. 16
25.09.2008
Býráðsfundurin útsettur
Frá Runavíkar býráð
- Skjót kommununa
- Val til Eldraráðið í Roðanum
- COVID-19 kanningar í Runavík hósdagin
- Nú letur Bókasavnið á Skála dyrnar upp!
- Skálanevndin
- Demenssamskiparaútbúgving av bakkastokki
- Støkk upp konsert
- Bygdarfundur í Funningi
- Søk um mentanarstuðul
- Busskoyring til og frá skúlum
- Ráðgeving um Fjøruvegin
- Signar á ferð
- 4 míl
- Áheitan at rudda, áðrenn veturin byrjar
- Venjingin í Bylgjuni og í Ítróttarhøllini á Skála byrjar aftur í komandi viku – viku 38
- Onnur sending, – grót av Hvítanesi
- Roðin letur upp aftur
- Saman kunnu vit skapa ein ruskleysan heim
- Fornavegur í Lamba stongdur
- Klippið trø og runnar framvið vegi


text:
Ársins dystur og sunnudagsskúlatiltak – í Sarpugerði sunnudagin
Ársins dystur og sunnudagsskúlatiltak – í Sarpugerði sunnudagin
Undir hesi yvirskriftini bjóða sunnudagsskúlarnir í missiónshúsinum Bethania og brøðrasamkomuni Filadelfia til eitt øðrvísi tiltak á fótbóltsvøllinum í Norðragøtu sunnnudagin. Á skránni eru spøl, søga, sangur, matur og gott samanhald, siga tey.
– Tiltakið byrjar við einum sunnudagsskúla, har vit hoyra Guds orð og syngja saman. Síðani verður ein fótbóltsdystur millum lið úr báðum samkomunum. Eisini eru spøl fyri alla familjuna, og her kunnu øll vera við, foreldur, ommur og abbar og onnur. At enda verða pylsur, breyð og ein drekkamunnur at fáa. Tað sigur Elinborg Osvaldsdóttir, ið er ein av fyrireikarunum.
Hetta er aðru ferð, at skipað verður fyri einum slíkum felagssunnudagsskúla. Fyrstu ferð var í fjør; tá komu sera nógv fólk, og tað eydnaðist so mikið væl, at tey royna tað aftur í ár.
– Hetta er eitt samstarv millum Bethania og Filadelfia, sum kom í lag í fjør. Endamálið er tað sama sum við øllum sunnudagsskúlum, nevniliga at boða gleðiboðskapin um Jesus Kristus, sigur Elinborg.
Hetta er ikki beinleiðis ein “summaravslutningur” hjá sunnudagsskúlanum í Bethania, men tað líkist, sigur hon. Viðhvørt fara tey eisini eina summarútferð umframt.
Fyrireikararnir vóna, at undirtøkan verður eins góð í ár, og bjóða øllum vælkomin í Sarpugerð sunnudagin 30. juni klokkan 12.30-15.00. Elinborg leggur afturat, at í fjør vann “kirkjuliðið” fótbóltsdystin, og at tey tí hava havt ferðasteypið í varðveitslu hetta seinasta árið. So verður spennandi, hvussu leikur fer sunnudagin.


text:
Eitt starv sum lærari verður hervið lýst leyst at søkja í Kvívíkar skúla fyri skúlaárið 2020-2021.
Talan er um eitt lærarastarv í tíðaravmarkað parttíðarstarv skúlaárið 2020/2021, sum er leyst at seta í samband við avlopstímar.
Starvsbrotið er áleið 0,8-0,9.
Endaliga tímatalið og starvsbrotið verður endaliga ásett 1. september 2020.
Søkt verður eftir lærara
- ið m.a. kann undirvísa í støddfrøði, søgu, kristni, heimstaðarlæru, náttúru og tøkni, alisfrøði/evnafrøði, handaverk og list
- ið hava læraraútbúgving og førleika í viðkomandi lærugreinum
- ið leggja dent á mennandi læruumhvørvi, virðiligt samstarv og trivna
- ið vilja vera við til at menna skúlan á øllum økjum
Lærarastørvini verða lønt sambært sáttmála millum Føroya Lærarafelag og Fíggjarmálaráðið í lønarflokkinum 18.1-29.2. Størvini verða sett sum sáttmálasett størv, uttan so, at tann, sum settur verður, er tænastumannasettur lærari frammanundan.
Umsóknir við avriti av prógvi, CV og møguligum viðmælum skulu verða skúlaleiðaranum í hendi seinast mikudagin 20. mai 2020 klokkan 12:00.
Umsóknir skulu sendast við telduposti til This email address is being protected from spambots. You need JavaScript enabled to view it..
Nærri fæst at vita um størvini hjá Høgna V. Warberg, fyrstalærara, á tlf: 29 24 22.
Meira fæst at vita um skúlan á heimasíðuni: kvivikarskuli.fo


text:
Hevur tú fíggjarligan miss orsakað av koronasmittuni COVID-19?
Nú koronasmittan herjar, merkja fleiri privatfólk og fyritøkur minkandi inntøkur og harvið minni tøkan pening til dagliga tørvin.
Um tú ella tín fyritøka eru í slíkari støðu, so ert tú altíð vælkomin at tosa við tín kundaráðgeva í Norðoya Sparikassa. Privat- og vinnukundaráðgevar okkara eru til reiðar at tosa við teg.
Fíggjarliga ráðgevingin tekur støði í ítøkiligu støðuni hjá tær. Talan kann vera um skáar ella aðrar hóskandi loysnir.


text:
Ávísing til røktarheimspláss
Ein upptøkunevnd, ið er felags fyri ellis- og røktarheimini, tekur sær av ávísingini til búplássini á heimunum.
Í nevndini eru stjórin fyri Heilsu- og umsorganartænastuna, eindarleiðararnir, visitator og skrivari.
Av tí at trot er á røktarheimsplássum í kommununi, verða umsóknirnar raðfestar eftir tørvi og ikki eftir uppskrivingardegi. Tey, ið vitjanarnevndin metir hava mest átrokandi tørv á plássi, verða tikin framum.
Umsóknarblað til eldrabústovn kann verða tikið niður HER. Umsóknarblaðið fæst eisini á teimum fimm stovnunum og í Snarskivuni.


text:
7730.13 - Starvslæra og sjálvvalt evni
Skeiðsnummar
7730.13
Heiti
Starvslæra og sjálvvalt evni
ECTS
15
Endamál
Endamálið við skeiðnum og starvslæruni er, at tann lesandi: • setur sær grundaðan persónligan og fakligan málsetning við starvslæruni • setur seg inn í eitt sjálvvalt viðkomandi evni (ástøði ella arbeiðshátt), sum hann/hon vil royna seg í ella kanna á starvslæruplássinum • fær innlit í sernámsfrøðiliga arbeiðið og hugburðin á starvslæruplássinum • setur seg inn í sernámsfrøðiliga tørvin hjá børnunum/fólkunum á starvslæruplássinum við at kunna seg og brúka eygleiðing eftir fakligum fortreytum.
Innihald
• fyrireiking og grundgeving fyri starvslæruni • arbeiði við málsetninginum • samtalu- og menningarbólkar • starvslæran
Læruúrtøka
• Kunna arbeiða verkliga í starvslæru á arbeiðsplássi, har brúk er fyri sernámsfrøðiligari tilgongd og duga at seta tað í samband við ástøði. • Kritiskt og tulkandi taka støði í teimum lógum, kunngerðum og reglugerðum, sum eru galdandi á starvslæruplássinum. • Gjøgnum sjálvvalt viðkomandi fakligt og ella ástøðiligt evni at síggja, skilja ella brúka hetta á starvslæruplássinum og eftirmeta relevansin. • Duga at greina og taka støðu til fakligu tilgongdina á arbeiðsplássinum. • Megna at samstarva við starvsfelagar á staðnum. • Gera sær royndir við, hvat krevst av viðkomandi lesandi– fakliga og persónliga, fyri at arbeiða á valda starvslæruplássinum. • Duga at arbeiða við logbók og regluligari skrivligari refleksión við endamálinum støðugt at menna seg persónliga, fakliga og í mun til ávísar arbeiðshættir.
Próvtøkuháttur
Skrivlig uppgáva (Synopsis)
Próvdøming
Uttanhýsis
Próvtalsstigi
13-talsstigin
Ábyrgd
Katrin av Kák


text:
Seks vápnaðir sjórænarar lupu sunnudagin á ein
manningarbát fimm fjórðingar uttanfyri Limbe í Kamerun, og tóku eitt ferðafólk
til gísla. Manningarbáturin var á veg úr havnini í Limbe til eitt skip, sum lá
fyri akker tætt við, tá sjórænararnir lupu á.
Gíslatiknað
ferðafólkið skal vera tikið til Bakassi-hálvoynna.
Álopið varð framt
aftaná 10 friðarligar dagar í Guineavíkini. Seinast, frætt varð frá líknandi
hending í økinum, var 21. januar, tá sjórænarar lupu á MSC Grace, sum var á veg
frá Lagos til Port Harcourt.
Tá varð sagt, at
ein skjóttgangandi svartur bátur við 15 vápnaðum sjórænarum og einum hvítum
flaggi, skutu móti farmaskipinum, MSC Grace. Men trygdardeild umborð á
farmaskipinum fingu sjórænararnar at taka til rýmingar.
Guineavíkin er í
løtuni vandamiklasta havumráðið at sigla í, tá tað kemur til vandan fyri
sjórænaraálopum.
Kelda: Maritime
Danmark


text:
Landsstýrismaðurin setur ferð á endurvenjing
Í heyst verða fleiri nýggj endurvenjingartilboð sett á stovn innan Sjúkrahúsverkið, á teimum trimum sjúkrahúsunum. Landsstýrismaðurin í heilsumálum hevur á fíggjarlógini fyri 2020 sett eina serstaka játtan av til at menna endurvenjingina í sjúkrahúsverkinum. Eftir áheitan frá landsstýrismanninum, kom Sjúkrahúsverkið í summar við uppskotið um, hvussu játtanin best møguliga kemur einstaka sjúklinginum til góðar.
Í fleiri ár hevur verið víst á, at tørvur er á fleiri endurvenjingartilboðum í sjúkrahúsverkinum. Góða gongdin, sum annars hevur verið á sjúkrahúsunum, hevur ikki verið eins eyðsýnd innan endurvenjingina. Tað hevur havt við sær at sjúklingabólkar, sum hava havt tørv á endurvenjing, ikki hava fingið nøktandi tilboð, vegna vantandi starvsfólkaorku.
Við øktari starvsfólkaorku verða m.a. hesi endurvenjingartilboðini ment í heyst:
Endurvenjing fyri sjúklingar við parkinsonsjúku á Suðuroyar sjúkrahúsi, í samstarvi við Landssjúkrahúsið
Eitt skipað tilboð um endurvenjing til sjúklingar við gikt á Klaksvíkar sjúkrahúsi
Skipað tilboð um endurvenjing til sjúklingar við krabbameini á Landssjúkrahúsinum
Menna eitt endurvenjingartilboð til sjúklingar við hjartasjúku, lungasjúku, diabetes og krabbameini á Suðuroyar sjúkrahúsi
Eitt samskipa tilboð um talupedagogiskan stuðul til sjúklingar við apopleksi í Sjúkrahúsverkinum
Landsstýrismaðurin í heilsumálum fegnast um, at ítøkilig úrslit nú spyrjast burturúr øktu játtanini til økið.
Landsstýrismaðurin setti tvær mió. krónur av á fíggjarlógini til nýggj endurvenjingartilboð í 2020, og arbeiðir eisini fyri at fáa játtan til endamálið í 2021, soleiðis at enn fleiri endurvenjingartilboð kunnu verða ment innan sjúkrahúsverkið.


text:
USA er nú komið upp um 5 milliónir smittaðar borgarar. Tað vísa nýggj tøl frá Johns Hopkins Universitetinum. Um allan heim verður mett, at talið á smittaðum er um 20 milliónir. Eisini deyðiligheitin er eina størst í USA, har 160.000 nú eru deyð við Covid-19, og fleiri lond nokta at geva ferðafólki úr USA innferðarloyvi.
USA hevur sambært worldometers.info nú nærum 16.000 tilburðir fyri hvørjar 1.000.000 íbúgvar.
Eisini í Stórabretlandi hevur gingið skeiva vegin seinastu dagarnar. Í dag er talið av nýggjum smittaðum 1.062, og tað er fyrstuferð síðani síðst í juni at talið hevur verið so stórt. Í Stórabretlandi kom í gjár krav um at bera munnbind í almenna rúminum, og bótin er 100 pund um hetta ikki verður gjørt.
Forsætisráðharrin, Boris Johnson, skrivaði í einum lesarabrævi í Mail on Sunday í dag, at tað er framvegis ætlanin at lata skúlarnar upp aftur síðst í august, tá summarferian vanliga endar.
- Tað er óhaldbart, bæði sosialt, búskaparliga og moralskt at halda skúlarnar stongdar longri enn allar hægst neyðugt, skrivaði hann.
Um tú veitst okkurt, sum VP ikki veit - skriva so til vp@vp.fo


text:
Runavíkar kommuna hevur sett Tummas Petur Thomassen í starv sum roknskaparfólk við ábyrgd fyri lønum. Tummas Petur er 54 ár, hann hevur drúgvar royndir innan roknskap. Hann hevur arbeitt í Føroya Banka, Føroya Tele og Formula. Vit síggja fram til gott samstarv, partanna millum.
Tummas Petur byrjar í starvinum 1. juni og avloysir Lisu Djurhuus, sum trúliga hevur røkt hetta starv í meira enn 30 ár og nú fer frá fyri aldur.
13.05.2019
Tummas Petur avloysir Lisu
Runavíkar kommuna hevur sett Tummas Petur Thomassen í starv sum roknskaparfólk við ábyrgd fyri lønum. Tummas Petur er 54 ár, hann hevur drúgvar royndir innan roknskap. Hann hevur arbeitt í Føroya Banka, Føroya Tele og Formula. Vit síggja fram til gott samstarv, partanna millum.


text:
Avmarkað tænasta á deildunum næstu vikurnar
Í BankNordik vilja vit gera okkara til tess at fyribyrgja smittu við koronavirusi. Í tí sambandi verður eingin avgreiðsla á okkara deildum kring landið frá 16. mars og fyribils til og við 24. apríl.
Hóast tað ikki ber til at koma inn á deildirnar at fáa hjálp næstu tíðina, ber tað framvegis til at avgreiða flestøll viðurskifti við at seta seg í samband við okkum á telefon, við telduposti og á øðrum miðlum.
Soleiðis brúkar tú okkum komandi tíðina
Vit heita á okkara viðskiftafólk um at seta seg í samband við okkum á telefon, telduposti, kjatti ella í Netbankanum. Allir fundir við kundar og samstarvsfelagar verða hildnir sum netfundir næstu vikurnar. Hetta er ein ómakaleys loysn, og sum kundi kanst tú fáa hjálp frá tínum ráðgeva sum vant, hóast tit ikki sita saman.
Tað ber sostatt ikki til at koma inn í bankan at avgreiða peningaligu viðurskiftini sum vant.
Bráðfeingishjálp
Hevur tú tørv á bráðfeingishjálp - t.d. um gjaldskortið er blivið burtur, og tú ongan reiðan pening hevur - ber tað framvegis til at fáa hjálp.
Finn okkum her:
- Ring 330 330
- Send okkum teldubræv á kundi@banknordik.fo
- Halt netfund við tín ráðgeva
- Brúka sjálvtøkur til at seta pening inn og til at taka út – eisini evrur
- Skriva til okkara í Netbankanum
- Kjatta við okkum á heimasíðuni
- Fylg okkum á Facebook


text:
Godisnowhere
Sum kristin eru vit á ferð, og líka sumonnur ferðandi hava vit fyri neyðini at hava vegkort, frágreiðingar um landið og munagóða føði til túrin. “Godisnowhere” gevur eitt sindur av øllum.
Tað er ein andaktsbók – og samstundis nógv meira enn ein andaktsbók. 26 rithøvundar tríva í hvør sítt tema viðvíkjandi lívinum sum kristin og sum Jesu lærusveinur.
Tekstasløgini í teimum einstøku pørtunum eru sera ymisk – fra meira vanligum andaktsbrotnum til web-bloggar, brøv og smáar stuttsøgur. Men fokus er tað sama: Vit verða eggjað og bjóðað av í okkara sambandi UPP til Guds, INN í tann kristna felagsskapin og ÚT í heimin.
Bókin kann brúkast sum andaktsbók, men riggar eisini væl sum handbók, um tú ynskir at fara í dýpdina við einum av temanum í bókini.
Rithøvundur:
Forlag: Fokal
Útgivin: 2007
Blaðsíður: 432


text:
3-lag Termorútur U-1,9 W/m2, hevur 3 ferðir 4 mm glas, vanliga við 12 mm luftrúmi millum gløsini. Tjúgdin á vanligum 3-glas termurúti við 12 mm luft er 36 mm í alt.
3-Lag Orkusparandi termorútur U-1,0 W/m² Við einum orkusparandi glasi
3-Lag Orkusparandi termorútur U-0,7 W/m² Við tveimun orkusparandi gløsum. Hann hevur 3 ferðir 4mm glas, við 12 mm avstand millum gløsini. tjúgdin á hesum 3-lag termorúti við 12mm avstandslista er 36mm í alt.
3-Lag Orkusparandi termorútur U-0,5 W/m² Við tveimun orkusparandi gløsum. Hann hevur 3 ferðir 4mm glas, við 18 mm avstand millum gløsini. tjúgdin á hesum 3-lag termorúti við 18mm avstandslista er 48mm í alt.
Aktivt glas vit framleiða eisini sjálvreinsandi termorúrar.
Termorútar við hitakanti Vit framleiða termorútar við hitakanti. Hitakanturin minkar um kuldabrúnna og harvið minkar døggið á rútinum, sum er niðri við vindeyga kantin.


text:
Rani - Ein nýggj byrjan
Bókadeild Føroya Lærarafelags
- Síður: 79
- Útgávuár: 2014
- Upprunamál: føroyskt
- Innbinding: heft
- Rithøvundur: Ingun Christensen
- Myndir: Perma: Herdis Jakobsen
Rani flytir út á bygd saman við mammuni og systrini. Pápin og mamman eru skild, og nú skal Rani byrja av nýggjum á heilt øðrum staði og finna sær aðrar vinir.
Hetta er ikki lætt, tí at fleiri av nýggju floksfelagunum hyggja ikki at honum við blíðum eygum. Tað hevur við sær, at samstundis sum Rani skal berjast við longsulin eftir pápanum og sorgina yvir, at foreldrini ikki longur eru saman, skal hann eisini stríðast við at fóta sær í spildurnýggjum umhvørvi.


text:
Ónskvøldið verður fjórða umfarið í Betri Deildini á skránni og tá verður tað oddaliðið, sum kemur á vitjan við Stórá.
B36 er komið væl frá byrjan í Betri Deildini og liggja á odda saman við hinum havnafelagnum, bæði við níggju stigum.
Meðan okur í TB hava trongd á at reisa okum eftir dystinum ímóti EB/Streymi, so kemur hvíta havnaliðið suður við skjáttuni fullari av sjálvsálitið. Ein av teimum vandamiklu monnunum á B36-liðnum er hálvi tvøramaðurin Meinhard Olsen, sum hevur gjørt trý mál. Fyrrverandi TB-leikarin Stefan Radosavljevic hevur verið við í øllum trimum dystunum higartil fyri B36, hann byrjaði teir fyrstu tveir og bleiv skiftur inn í seinasta dysti.
Sum okur skrivaðu fyrr í vikuni, so hevur TB gjørt leigusáttmála við KÍ um Meinhardt Joensen í tveir dystir, tað vil við øðrum orðum siga, at væntast kann at tað verður Meinhardt sum stendur millum stengurnar ónskvøldið.
Eftir dystinum ímóti EB/Streymi legði venjarin, Michael Winther ei heldur fingrarnar í millum – tað skal gerast betur, avrikið við Margáir var als ikki nøktandi. Vónandi kemur vend í holuni ímóti B36.
Tá B36 var á vitjan við Stórá í fjør vunnu teir 1-0. Síðani 2015 eru seks dystir leiktir við Stórá ímóti B36. Av hesum hevur TB vunnið ein, B36 vunnið fýra og ein er endaður javnt. Sum heild hevur ikki verið talan um stórsigrar av nøkrum slag flestu B36 sigrarnir eru við einum málið uttan tann frá 2015, tá B36 vann 3-1.
Seinasti sigur á B36 við Stórá var í 2017, tá teir vitjaðu í fimta umfari. Dysturin endaði 3-2, eitt av málunum tann dystin gjørdi Poul Ingason í evstu løtu. B36 hevði lagt seg á odda 2-0 við málum frá einum øðrum fyrrverandi TB’ara, Patrik Johannesen.
Vónandi verður tað eitt TB-lið sum hevur funnið røttu uppskriftina til at basa oddaliðnum.
Dysturin byrjar við Stórá klokkan 19:00. Hann verður eisini vístur á TV.fo á R2.
Mynd: Bjarni Nygaard


text:
Genturnar buldra víðari
U17 NEVZA-kappingin: Føroyar – Ísland 3-1 (25-23, 25-20, 20-25, 25-13)
Eftir greiða sigurin á Grønlandi fyrr um dagin vistu føroysku genturnar, at mótstøðan fór at vera munandi harðari ímóti Íslandi. Og so varð.
Í fyrsta setti gekk javnt á, og munurin var lítil og eingin at síggja á liðunum. Okkara gentur vóru til seinast avgjørdari og tóku settið 25-23.
Føroysku genturnar koma eftir henda sigur út til 2. sett flúgvandi og vóru eftir stuttari løtu langt frammanfyri. Men Ísland er ikki at spæla við, og til seinast í settinum kom spenningur í aftur. Føroysku genturnar høvdu trupult við at finna loysnirnar at loka settið. Tað eydnaðist tó eftir tógvið stríð, og nú var 2-0 til Føroyar.
Júst hvat tað er við Íslandi, er ilt at siga, tí tær vóru aftanfyri 2-0 ímóti Noregi og berja seg so inn aftur í dystin. Sama hendi í 3. setti, har føroysku genturnar at byrja við vóru langt frammanfyri, men tað var bara ikki nokk, tí Íslendsku genturnar tóku settið 25-20 og vóru nú rættiliga tendraðar.
Spældu sum einglar
Venjarin Romica Øster man hava verið nakað avgjørdur við føroysku genturnar millum 3. og 4. sett, tí í 4. setti spældu genturnar sum einglar og avgjørdu í grundini dystin beinanvegin við støðuni 11-1! Settið endaði 25-13 og dysturin 3-1. Eitt sterkt liðavrik har liðskiparin Inga Helena Henriksen gekk á odda fyri liðið, og Barbara Káradóttir var okkara besti leikari (tærbáðar eru á myndini ovast).
Bólkafinala týsmorgunin kl. 10.00 ímóti Noregi
Føroysku genturnar eru ósigraðar og hava fult stigatal, 6 stig eftir fyrsta leikdagin. Bólkafinalan verður í morgin ímóti Noregi, sum eisini hevur vunnið sínar báðar dystir, tó tann ímóti Íslandi 3-2 og hevur tí 5 stig.
Bólkafinalan er kl. 10.00 í morgin og dysturin sæst her: http://www.volleytv.dk/nevza-u17-championship-hall-a
Føroyska U17 landsliðið hjá gentum (nøvnini eru ikki sambært uppstillingini á myndini):
Hanna Iansdóttir Biskopstø, Sofía Weihe Simonsen, Sára Vatnhamar, Katrina Josefina Eliasdóttir, Eva Gunn Niclasen, Barbara Káradóttir, Vár Rajani Færø, Jakobina Joensen, Inga Helena Henriksen, Janna Falkvard, Milja Silvansdóttir, Malan Maria í Haraldstovu Weihe


text:
Testamentið
Bókadeild Føroya Lærarafelags
- Síður: 338
- Útgávuár: 2012
- Upprunamál: svenskt
- Innbinding: heft
- Rithøvundur: Laura Trenter
- Myndir: Katrin Jakobsen
- Týðari: Jón Joensen
Okkurt sera løgið er í tí at jarða eitt menniskja, tú ongantíð hevur hitt.
Gilbert og Linn eru farin til Normandíið saman við Gretu at vera hjástødd, tá ið eitt av vinfólkum hennara – Vincent de la Choppe - verður jarðað. Tey steðga eina viku á slotti hansara og varnast skjótt, at alt ikki ruggar rætt á slottinum.
Laura Trenter og fotografurin Katrin Jakobsen hava saman gjørt enn eina spennandi og øðrvísi detektivsøgu. Testamentið er eitt sjálvstøðugt framhald av Myndabókini og Dagbókini.


text:
Samla olju til Logos Hope
Sum sjóvinnutjóð kenna føroyingar væl til, at um skipini skulu sigla, krevst at bunkra olju. Tað er sjálvandi einki annarleiðis við trúboðaraskipinum Logos Hope.
Okkara gamla Norrøna hevur nú í 10 ár virka sum trúboðaraskip fyri felagsskapin OM. Hesi 10 árini hevur hon vitjað í 68 londum og 155 havnum. Ikki færri enn átta milliónir fólk hava vitjað umborð á skipinum. Fyrstu 10 árini sigldi Logos Hope 100.000 sjómíl.
Síðani fyrsta skipið hjá OM fór at sigla í 1970 hevur felagsskapurin havt fýra skip; Logos, Doulos, Logos II og Logos Hope. Saman hava tey vitjað í 150 ymiskum tjóðum og fleiri enn 47 milliónir fólk hava vitjað umborð. Allastaðni, har skipini hava vitjað, hevur endamálið verið tað sama – at boða gleðiboðskapin um Jesus.
Í løtuni liggur Logos Hope í Rio de Janeiro í Brasil. Komandi mánaðirnar fer hon spakuliga norður eftir eysturstrondini hjá Brasil, áðrenn leiðin í desembur liggur inn í karibiska havið. Í apríl vendir Logos Hope tó nøsini móti Evropa og vit vóna, at hon eisini leggur leiðina til Føroya.
Sagt verður, at tað kostar 750 krónur at sigla eitt sjómíl. Um kostnaðurin verður settur í mun til vitjandi, so kostar tað 5 krónur fyri hvønn vitjandi, sum vitjar umborð, meðan skipið liggur við bryggju. Tín gáva kann tí gera stóran mun fyri mong menniskju.
Trýst á kassan undir her fyri at stuðla Logos Hope.


text:
Mikudagin royndu fimm iransk hernaðarskip at tvinga eitt bretsk tangaskip inn í iranskan sjógv. Stórur spenningur er millum Iran á eini síðuni og USA og Bretland á hinari síðuni eftir at USA hevur sett hørð revsitiltøk móti Iran, eftir at kjarnorkuavtalan millum londini varð brotin.
Tað er amerikanska verjumálaráðið, sum sigur at hernaðarskipini royndu at tvinga oljuskipið inn í iranskt øki. Mett verður at hendingin skuldi verða hevnd fyri at eitt iranskt supertangaskip í farnu viku varð afturhildið av bretska flotanum við Gibraltar. Skipið var á veg til Sýra við ráolju.
Iranska uttanríkisráðið kravdi at oljutangaskipið Grace 1 skuldi latast leyst við tað sama, men nú eina viku eftir er tað enn í Gibraltar. Iran hótti samstundis við at um Grace 1 ikki var latið leyst, so fór Iran at afturhalda eitt bretskt oljutangaskip.
Men hetta eydnaðist ikki í hesi royndini.


text:
Tað at amerikanarin George Floyd tann 25. mai varð handtikin og dripin á gøtuni av løgreglumani hevur elvt til øsing millum fleiri. Kring allan heimin vísa fólk sína ónøgd um, at fólk framvegis dagliga eru fyri rasismu.
- Hóast myrk folk í Føroyum ikki verða dripin av løgregluni, er rasisma sanniliga ein partur av føroyska hugburðinum og tað er nakað, ið SKAL broytast, sigur fyriskiparin av tiltakinum í tíðindaskrivi.
- Sunnudagin fara vit út á gøtuna í Havn at mótmæla rasismu, og at tað enn í dag verður gjørdur mismunur á fólki vegna teirra húðarlit og uppruna. Samstundis vilja vit eisini vísa samhuga við teimum, ið eru fyri rasismu - bæði í Føroyum og í úti í heimi.
- Vit heita tí á øll - stór og smá – innanfyri og uttanfyri Føroya Løgting um at taka lut.
Heitt verður á fólk um at koma við heimagjørdum skeltum, bannarum og øðrum. Síðani verður farið oman í perlutorgið, har Jasmin spælir nøkur løg og Ingilín D. Strøm fer at siga ønkur orð. Aftaná verður orðið eisini frítt.


text:
12.438 kanningar og eingin nýggjur tilburður
corona24-06-2020 - 10:12 - Jóanis Albert Nielsen
Í løtuni er eingin føroyingur staðfestur smittaður við coronasmittuni. Hetta byggir á í alt 12.438 kanningar.
Tað upplýsir Landslæknin, nú seinastu kanningarúrslitini eru tøk.
Í alt hava 187 føroyingar fingið staðfest coronasmittuna, og allir 187 eru staðfestir frískir.
Eingin nýggjur smittutilburður er staðfestur í Føroyum síðani 22. apríl. Sostatt hevur eingin fingið staðfest smittu í teimum seinastu 6.041 kanningunum.
Eingin persónur er í løtuni innlagdur á Sjúkrahúsverki Føroya í sambandi við coronasmittuna.


text:
Kunngerð
um broyting av Býarplaninum og Almennu byggisamtyktini
fyri Runavíkar Kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundum 23.02-2017, 30.03-2017, 27.4-2017 og 24.05-2017 hevur samtykt broytingar í Býarplaninum og Almennu byggisamtyktini fyri Runavíkar kommunu.
Broytinginarnar í byggisamtyktini umfata:
• At mest loyvda hædd fyri havnarøkini D1, D2, D3 og D4 í Runavík, Saltangará og Glyvrum, verður broytt frá 8,5 m til 12 m.
• At mest loyvd hædd fyri havnarøki D10 við oljutangarnar í Søldarfirði, verður broytt frá 6,5 m til 20 m.
• Broyting í ásetingunum fyri nýtslu í A1, A2, A3 og A4 økjunum soleiðis, at “bústaðarendamál” verður lagt afturat og at “Veghædd skal nýtast til útvent virksemi”.
• Broyting í ásetingunum fyri nýtslu fyri B10-B39-økjunum soleiðis, at tað er møguligt at byggja tvíhús, raðhús og tøtt/lág bygging við serloyvi frá byggivaldinum og ásetingar um stødd av grundstykkjum skulu broytast til, at grundstykkini fyri tætta/lága bústaðarbygging, raðhús og tvíhús kunnu lækkast niður í 250 m2 og fyri sethús niður í 400 m2 , har kommunan metir tað ráðiligt.
Broytingar í Býarplaninum umfata:
• At matr. nr. 186 við Leitisveg 49 í Saltangará verður broytt frá E2 til B-øki.
• At uml. 750 m2 av matr. nr. 190 í Rituvík, verður broytt frá E1-øki til B27-øki
• At markið millum E1 og E2, omanfyri bátahylin í Skálafirði, verður flutt uml. 200 m suðureftir
Broytingin í byggisamtyktini er til skjals á Býráðsskrivstovuni/Kunningarstovuni í Saltangará í upplatingartíðini í tíðarskeiðnum
frá 6. juni 2017 til 27. juni 2017.
og á heimasíðuni www.runavik.fo
Møgulig mótmæli og/ella broytingaruppskot skulu verða býráðnum í hendi í seinasta lagi 18. juli 2017.
Runavíkar býráð